title: Milo Đukanović

text: Vuonna 1998 länsi alkoi kyseenalaistaa Miloševićin hallintoa. Đukanovićista tuli automaattisesti paikallinen liittolainen asiassa. Erityisestä tämä kävi ilmi NATO:n pommitusten jälkeen, jolloin Jugoslavia joutui eristyksiin ulkomaailmasta. Miloševićia ja hänen sisäpiiriään pidettiin hylkiöinä kaikissa länsimaisissa hallituksissa ja Đukanovićista tuli yksi harvoja Jugoslavian poliitikkoja, joiden kanssa länsi suostui kommunikoimaan. Hänen kommunistinen taustansa, aikaisemmat sotamyönteiset kantansa ja todisteet rikollisesta toiminnasta oltiin valmiit katsomaan läpi sormien ja hän tapasi säännöllisesti Yhdysvaltojen korkeita virkamiehiä kuten ulkoministeri Madeleine Albrightia, puolustusministeri William Cohenia ja kansallista turvallisuusneuvonantajaa Sandy Bergeriä, kuten myös Britannian Tony Blairia, ulkoministeri Robin Cookia ja NATO:n Javier Solanaa.


title: Milo Đukanović

text: Lokakuussa 2000 yhteistyö kuitenkin päättyi kun Milošević syrjäytettiin ja Zoran Đinđićin ja Vojislav Koštunican johtama DOS-koalitio (Serbian demokraattinen oppositio) otti vallan Belgradissa.


title: Milo Đukanović

text: Serbian muutosten jälkeen Đukanović vaihtoi oman politiikkansa suuntaan ja alkoi ensimmäistä kertaa avoimesti tukea Montenegron itsenäisyyttä.


title: Milo Đukanović

text: 25. marraskuuta 2002, muutama kuukausi ennen kautensa päättymistä, Đukanović erosi presidentinvirasta ryhtyäkseen jälleen pääministeriksi. Presidenttinä häntä seurasi Filip Vujanović, joka oli hänen presidenttikautensa aikana pääministerinä.


title: Milo Đukanović

text:
Miloševićin vallan kukistuttua Đukanović väänsi Serbian kanssa kättä Montenegron itsenäisyydestä. Hänen itsenäisyyttä ajavan politiikkansa tuloksena luotiin Serbian ja Montenegron valtioliitto, joka korvasi Jugoslavian liittotasavallan. Tämä nähtiin myös Euroopan unionin ja Javier Solanan, joka nyt johti EU:n ulkopolitiikkaa, sanelemana päätöksenä. Tämä kuitenkin johti Đukanović kannattajien vähenemiseen etenkin niiden joukossa, jotka tahtoivat hänen saattavan maan täyteen itsenäisyyteen.
Toukokuussa 2006 järjestetyssä äänestyksessä itsenäisyydestä 55,5 % äänestäneistä kannatti itsenäistymistä, mikä riitti sen julistamiseen.


title: Milo Đukanović

text: Kesäkuussa 2006 Đukanović nimitti itsensä puolustusministeriksi, mikä sai aikaan arvosteluja, eikä vähiten siksi, että sitä pidettiin perustuslainvastaisena ja merkkinä Milošević-tyylisestä vallankäytöstä. Đukanović luopui pääministerin asemasta marraskuussa 2006, huolimatta hallitsevan koalition "Eurooppalaisen Montenegron puolesta" voitosta, ja ilmoitti olevansa "kyllästynyt politiikkaan" ja ryhtyvänsä liikemieheksi. Hän jäi kuitenkin puolueen johtoon ja parlamenttiin.


title: Milo Đukanović

text: Đukanović on vuosia syytetty tupakan salakuljetuksesta 1990-luvulla. Italian Guardia di Finanzan kokoaman raportin mukaan Đukanović oli tehnyt liiketoimia italialaisten mafiapäälliköiden, kuten Napolin Camorran Ciro Mazzarellan kanssa. Vuonna 2003 hänet nimettiin epäillyksi tupakan salakuljetuksesta Italian mafialle myytäväksi ilman veroja Eurooppaan


title: Milo Đukanović

text: 20. helmikuuta 2008 presidentti Vujanović nimitti Đukanovićin pääministeriksi Šturanovićin erottua sairauden vuoksi. Valinta vahvistettiin 29. helmikuuta 2008. Đukanović erosi tehtävästä 21. joulukuussa 2010. Hän sanoi jättävänsä pääministeriyden katsottuaan täyttäneensä tehtävänsä ja tuoneensa Montenegron lähemmäksi EU:n ja Naton jäsenyyttä. EU oli virallistanut Montenegron paikan jäsenehdokkaana vain pari päivää aikaisemmin.


title: Frans Karjagin

text: Frans Karjagin (11. kesäkuuta 1909 – 16. heinäkuuta 1977) oli suomalainen jalkapalloilija ja jääpalloilija. Karjaginin veljet Leo Karjagin ja Alexander Karjagin olivat myös jalkapalloilijoita.


title: Frans Karjagin

text: ”Frade” muistetaan kovaotteisena puolustajana, joka ei vastustajalle armoa antanut. Hän pelasi jalkapallossa kaikkiaan 57 A-maaottelua ja voitti HIFK:ssa neljä Suomen-mestaruutta (1930, 1931, 1933 ja 1937).


title: Frans Karjagin

text: Jääpallourallaan Karjagin pelasi ensin HPS:ssä ja Töölön Vesassa. Hän oli voittamassa Vesan miehistössä TUL:n jääpallomestaruuden kahdesti ja . Sen jälkeen hän siirtyi HIFK:n riveihin, jossa pelasi SM-sarjassa vuosina 1929–1944 kaikkiaan 72 SM-sarjaottelua. Hän voitti kuusi Suomen-mestaruutta (1934, 1935, 1938, 1939, 1941 ja 1944) ja edusti Suomea kahdessatoista maaottelussa. Lisäksi Karjagin edusti Työväen Urheiluliiton jalkapallojoukkuetta vuoden 1928 Spartakiadeissa Moskovassa.


title: Matti Paatelainen

text: Matti Rauno Matias "Roto" Paatelainen (s. 17. kesäkuuta 1944) on entinen suomalainen jalkapalloilija, joka 1970-luvulla luettiin Suomen parhaiden maalintekijöiden joukkoon. Hän saavutti pääsarjan maalikuninkuuden neljästi (1970, 1972, 1976 ja 1977). Sivulajissaan koripallossa hän saavutti SM-hopeaa Hongan riveissä 1967.


title: Matti Paatelainen

text: Jalkapallossa hänen seurojaan olivat Suolahden Urho (1966), HPS (1967–68), HIFK (1969–1972) ja Valkeakosken Haka (1973–77).


title: Matti Paatelainen

text: Hän on työskennellyt yrityselämän johtotehtävissä ja tutkijana sekä toiminut jalkapallovalmentajana.


title: Matti Paatelainen

text: Paatelaiselle jalkapallo oli pitkään vain "höntsäilylaji", jota hän harrasti mäkihypyn, koripallon ja yleisurheilun ohella. Nuorukaisen jalkapallotaidot huomasi maajoukkuevalmentaja Olavi Laaksonen, joka oli tuonut nuorten edustusryhmän pelaamaan Suolahden ja Äänekosken yhdistettyä joukkuetta vastaan. "Roto" kutsuttiin nuorten maajoukkueeseen ja heti yhden ottelun jälkeen A-maajoukkueeseen.


title: Matti Paatelainen

text: Paatelainen pelasi ensimmäisen SM-sarjakautensa vuonna 1970 HIFK:n paidassa ja voitti tulokaskaudellaan sarjan maalikuninkuuden 22 osumalla yhtä monessa ottelussa.


title: Matti Paatelainen

text: HIFK:n riveissä Paatelainen saavutti SM-pronssia 1970 ja SM-hopeaa 1971.


title: Matti Paatelainen

text: HIFK:n jälkeen Paatelainen siirtyi Valkeakosken Hakaan. Siellä hän ylsi tuplamestaruuteen 1977, kun Haka voitti sekä mestaruuden että Suomen Cupin. Kaikkiaan Paatelainen teki SM-sarjassa 108 maalia 138 ottelussa.


title: Matti Paatelainen

text: A-maajoukkueessa Paatelainen pelasi 47 kertaa ja teki 11 maalia. Hän toimi myös A-maajoukkueen kapteenina. Paatelainen lopetti pelaajauransa vuonna 1977.


title: Matti Paatelainen

text: Paatelainen valmensi Valkeakosken Hakaa 1980–81 ja Ilvestä 1993.


title: Matti Paatelainen

text: Matti Paatelainen palveli Yhtyneillä Paperitehtailla henkilöstöpäällikkönä ja hallintojohtajana ja väitteli kasvatustieteestä vuonna 1981 sekä toimi vs. kasvatustieteen professorina Tampereen yliopistossa. Paatelainen suoritti kaksi muutakin yliopistotutkintoa: Helsingin yliopiston voimistelulaitokselta voimistelunopettaja vuonna 1969 ja Jyväskylän yliopistosta liikuntatieteiden maisteri vuonna 1974.


title: Matti Paatelainen

text: Turun hovioikeus tuomitsi joulukuussa 2017 Paatelaisen kahden vuoden ja yhdeksän kuukauden vankeuteen törkeästä petoksesta ja törkeästä kirjanpitorikoksesta. Tuomio liittyi Paatelaisen taannoisiin liiketoimiin sijoittaja Seppo Sairasen ja Optiopaja Oy:n kanssa. Lisäksi Paatelainen ja hänen lähipiiriinsä kytkeytynyt Keski-Suomen Finanssi Oy tuomittiin maksamaan Sairaselle ja Optiopajalle satojen tuhansien eurojen vahingonkorvaukset. Paatelainen määrättiin vangittavaksi välittömästi. Tampereen käräjäoikeus oli aiemmin tuominnut Paatelaisen yli kolmen vuoden vankeusrangaistukseen, mutta tuomio aleni hovioikeudessa.


title: Matti Paatelainen

text: Matti Paatelaisen kolme poikaa (Mika-Matti, Mikko ja Markus) ovat kaikki menestyneet jalkapalloilijoina, ja Mika-Matti "Mixu" Paatelainen myös valmentajana.


title: Gunnar Åström

text: Gunnar Åström (15. tammikuuta 1904 Oulu – 1952) oli suomalainen jalkapalloilija ja jääpalloilija.


title: Gunnar Åström

text: Jalkapallossa Åström nousi HIFK:n edustusjoukkueeseen jo 17-vuotiaana. Hän voitti HIFK:n riveissä kaikkiaan neljä jalkapallon Suomen mestaruutta. Mestaruussarjassa hän pelasi 93 ottelua ja teki 47 maalia. Åström oli 1930-luvulla Suomen parhaita hyökkääjiä. Hän pelasi A-maajoukkueessa 43 ottelua ja teki niissä 16 maalia.


title: Gunnar Åström

text: Jääpallossa Åström voitti kolme Suomen-mestaruutta HIFK:ssa vuosina 1934–1938 ja pelasi maajoukkueessa kolme A-maaottelua.


title: Gunnar Åström

text: Åström osallistui myös HIFK:n yleisurheilutoimintaa. Hän osallistui toisinaan HIFK:n pikaviestijoukkueeseen. Ennätykset 100 metrillä 11,4, 200 metrillä 23,6 ja pituudessa 657.


title: Anders Westerholm

text: Anders "Antti" Westerholm (1. syyskuuta 1936 Helsingin mlk – 2004) oli suomalainen jalkapalloilija. Hän edusti koko uransa ajan HIFK:ta. Westerholmin pelipaikka oli maalivahti.


title: Anders Westerholm

text: Westerholm oli HIFK:n ykkösmaalivahti jo 1957, kun seura vuosien tauon jälkeen palasi SM-sarjaan. HIFK:n riveissä Westerholm voitti kaksi Suomen mestaruutta (1959, 1961), yhden SM-hopean (1971) ja kaksi SM-pronssia (1958, 1970).


title: Anders Westerholm

text: Westerholm pelasi yhteensä 225 SM-sarjaottelua ja 10 A-maaottelua. Hän oli myös etevä käsipalloilija, ja oli mukana voittamassa viittä Suomen mestaruutta. Myös käsipallossa Westerholmin seura oli HIFK.


title: Leivinuuni

text: Leivinuuni on kivirakenteinen suurikokoinen tulisija, jota voidaan käyttää leipomiseen, ruoanlaittoon ja tuvan tai koko asunnon lämmittämiseen. Suurimassainen leivinuuni varaa puun polttamisessa syntyvää lämpöä tehokkaasti ja luovuttaa sitä hiljalleen jopa muutaman päivän ajan. Leivinuunit on muurattu perinteisesti luonnonkivistä ja savilaastista, myöhemmin tiilistä, ja nykyisin materiaaleina voi olla esimerkiksi tulenkestävä valumassa tulipesänä ja pinnassa vuolukivi.


title: Leivinuuni

text: Keskiajalle saakka savupirttejä lämmitettiin muuraamattomalla kiukaalla. Ruoka valmistettiin kesäaikana pihakodassa, mutta talvella käytettiin pientä liettä kiukaan pesän edessä. Muurattu uuni levisi Suomeen 1200-luvulla. Sen tulipesää käytettiin uunina. Savupirtin sijasta alettiin puhua savutuvasta. Tupa oli tarkoituksellisesti korkea, jotta sen yläosassa leijuva savu ei suuresti haitannut oleskelua. Savu johdettiin ulos lakeistorvesta. Savupiipullinen lämmitystapa otettiin ensin käyttöön 1300-luvulla Turun ja Hämeen linnoissa, joista se levisi kartanoihin. 1500-luvun puolivälissä niissä siirrytiin jo kaakeliuuneihin, vaikkakin niiden läpimurto tapahtui vasta 1700-luvulla. Uloslämpiävät eli savupiipulliset uunit tulivat Länsi-Suomessa laajalti käyttöön 1600-luvulla.


title: Leivinuuni

text: Perinteisissä leivinuunimalleissa tulipesä on verraten suuri, ja niissä voidaan polttaa 70–100 cm:n mittaisia puita. Ennen muurattujen savuhormien keksimistä uunin pesä oli vielä nykyistä laajempi ja korkeampi. Vanhastaan itäisen leivinuunin edessä on aina ollut liesi keittämistä varten. Karjalankannaksella tunnettiin myös pelkästä savilaastista muottiin isketyt leivinuunit. Muun muassa Pohjois-Venäjällä ja Siperiassa perinteisiä huomattavan suuria leivinuuneja on käytetty myös kylpemiseen.


title: Leivinuuni

text: Perinteisen leivinuunin edustalle voitiin muurata keittopaikka ruoanlaittoa varten. Leivinuunin yhteydessä voi olla myös "hella," jolloin lämpöä voidaan varsinaisen lämmityksen jälkeen ylläpitää polttamalla hellassa tulta. Nykyaikaisia perinteisiä malleja pienikokoisempia ja kevyempiä takan ja leivinuunin yhdistäviä tulisijoja käytettäessä voidaan usein pitää takassa tulta leivinuunia käytettäessä. Suhteellisen pienen massan ja lämmönvarauskyvyn vuoksi muussa tapauksessa leivinuunia ei useinkaan saataisi riittävän lämpimäksi useampien uuniruokien valmistusta varten.


title: Leivinuuni

text: Suomalainen ruokakulttuuri on monin tavoin kehittynyt juuri uunin ympärille. Erityisesti Savossa ja Karjalassa on suosittu uunia ruoanlaitossa, Länsi-Suomessa taas liettä eli keittämistä. Suurissa leivinuuneissa on paistettu kovassa alkulämmössä karjalanpiirakat ja erilaiset ohraiset leipomukset, kuten rieskat, hieman miedommassa lämmössä leivät, pullat, piiraat ja kukot eli kurniekat sekä lopulta haudutettu juurekset, liharuoat ja puurot kypsiksi. Uunin kokoa on joskus määritelty sen perusteella, kuinka monta rukiista leipää siinä sopi kerralla paistamaan (esimerkiksi "seitsemän leivän uuni").


title: Leivinuuni

text: Myös kerrostaloasunnoihin on tehty leivinuuneja.


title: Jaurakkajärvi (kylä)

text: Jaurakkajärvi on parin sadan asukkaan kylä Pudasjärven kaakkoisosassa, Kajaanista Rovaniemelle johtavan ”Oikotie Lappiin” -tien eli kantatie 78:n varressa. Kylän maisemalle ovat ominaisia järvet ja vaarat. Kylän vesialueita ovat Korpisenjärvi, Akonjärvi ja Jaurakkajärvi sekä näiden läpi Iijokeen laskeva Korpijoki. Jaurakkavaaraan on tehty opastettu kuntopolku ”Kupson kutsu”. Kylän nimi on saamelaisperäistä.


title: Jaurakkajärvi (kylä)

text: Kylällä ei ole omaa kauppaa, mutta myymäläautot kuljettavat kyläläisille elintarvikkeita. Lähin kauppa on Ervastin kylässä sijaitseva kyläkauppa. Suuremmat ostokset tehdään Puolangan keskustasta tai Kurenalta.


title: Virginian yliopisto

text: Virginian yliopisto (, lyh. UVA tai U.Va.) on julkinen tutkimusyliopisto Yhdysvalloissa. Se sijaitsee Charlottesvillessä Virginiassa, ja sen perusti Thomas Jefferson vuonna 1819.


title: Virginian yliopisto

text: Vuonna 2016 "U.S. News & World Report" -lehden rankingissä Virginian yliopisto sijoitettiin 24. tilalle parhaiden yhdysvaltalaisyliopistojen joukossa. Lukuvuoden opiskelu maksaa Virginian asukkaille noin 16 000 dollaria ja muille noin 45 000 dollaria vuodessa.


title: Virginian yliopisto

text: Virginian yliopiston nykyisiä graduate-tason tutkintoaloja ovat liiketalous, kasvatustiede, insinööritieteet, oikeustiede ja lääketiede.


title: Virginian yliopisto

text: Yliopiston tunnetuihin alumneihin kuuluvat senaattori Edward Kennedy ja journalisti Katie Couric. Kirjailija Edgar Allan Poe sai aikoinaan eropassit yliopistosta hävittyään opiskelurahansa uhkapelissä, mutta hänen asuntolahuoneensa on museoitu.


title: Memphisin kansainvälinen lentoasema

text: Memphisin kansainvälinen lentoasema palvelee Memphisin kaupunkia Tennesseessä, Yhdysvalloissa. Lentoasema sijaitsee 11 kilometriä Memphisin keskustasta kaakkoon.


title: Memphisin kansainvälinen lentoasema

text: Lentoasema toimii Northwest Airlinesin kolmanneksi suurimpana solmukohtana, josta yhtiö liikennöi muun muassa Amsterdamiin. Memphisissä käsitellään myös suuri osuus FedExin rahtikuljetuksista. Tämän vuoksi lentoasema on rahtimäärillä mitattuna maailman suurin. Memphisissä toimii myös United Parcel Servicen kolmanneksi suurin lajittelukeskus.


title: Memphisin kansainvälinen lentoasema

text: Memphisin lentoasemalla on neljä kiitotietä ja kolme matkustajaterminaalia.


title: Supergrass

text: Supergrass on englantilainen rockyhtye Oxfordista. Yhtye koostuu veljeksistä Gaz (kitara ja laulu) ja Rob Coombes (koskettimet) sekä Danny Goffeysta (rummut ja taustalaulu) ja Mick Quinnista (basso ja taustalaulu).


title: Supergrass

text: Yhtye nousi kuuluisuuteen 1990-luvun lopun brittipopin suosion myötä hitillään "Alright". Bändin nuorekas imago ja musiikki olivat kontrastissa vakavammin suhtautuvien yhtyeiden kanssa kuten Oasis, Blur, Pulp tai Suede. Kaksi yhtyeen jäsenistä olikin vielä teini-iässä kun yhtye perustettiin. Supergrassin musiikilliset vaikutteet tulevat yhtyeiltä kuten Buzzcocks, T.Rex, the Jam ja The Kinks. He yhdistivät nämä ainekset pop-punk-aikakauden vaikutteisiin, ja tuloksena oli nopeaa kitaravetoista tarttuvaa kolmisointumusiikkia. Yhtyeen musiikki on vaikuttanut uusiin artisteihin kuten Arctic Monkeys, The Coral, The Fratellis, Kaiser Chiefs ja The Vines. Supergrass on julkaissut kuusi studioalbumia ja yhden singlekokoelman.


title: Supergrass

text: Supergrassin juuret ovat yhtyeessä "The Jennifers" jossa lauloi tuolloin 16-vuotias Coombes ja 18-vuotias Goffey soitti rumpuja. Livesuosion lisäksi yhtye julkaisi yhden singlen vuonna 1992. Ennen hajoamistaan Coombes ja Goffey sopivat jatkavansa yhteistyötä tulevaisuudessa.


title: Supergrass

text: Kun Coombes alkoi työskennellä paikallisessa ravintolassa, hän tutustui työtoveriinsa Mick Quinniin, joka oli ollut samassa koulussa ja soittanut erilaisissa kokoonpanoissa ilman merkittävää suosiota. Coombes kutsui Quinnin jammailemaan itsensä ja Goffeyn kanssa. Helmikuussa 1993 Quinn liittyi varsinaisesti bändin basistiksi. He kutsuivat yhtyettä tuolloin nimellä "Theodore Supergrass", mutta lyhensivät nimen nykyiseen muotoon nopeasti. Gazin veli, Rob, ilmaisi kiinnostustaan soittaa yhtyeessä koskettimia ja soitti kolmella ensimmäisellä levyllä mutta tuli virallisesti valituksi yhtyeeseen vasta lähes kymmenen vuotta myöhemmin.


title: Supergrass

text: Supergrassin ensimmäinen keikka järjestettiin "Jericho Tavernissa", Oxfordissa. Paikalle oli saapunut myös levy-yhtiön kykyjenetsijöitä yhtyeen hyvin vastaanotetun demon ansiosta.


title: Supergrass

text: Vuonna 1994] Supergrass julkaisi debyyttisinglensä "Caught By The Fuzz" pienellä paikallisella itsenäisellä levy-yhtiöllä "Backbeat Recordsilla". Kappale kertoo ystävän kokemuksesta kun hän jäi poliisin haaviin kokaiinin hallussapidosta. 250 kappaleen painos myytiin nopeasti loppuun, osittain John Peelin ansiosta, sillä hän soitti singleä BBC Radio 1:llä ohjelmassaan. Parlophone Records solmi sopimuksen yhtyeen kanssa ja uudelleenjulkaisi singlen saman vuoden syksyllä. Se pääsi sekä NME:n että Melody Makerin kuukauden singleksi. Supergrassin suosio alkoi nousta nopeasti, ja sitä osaltaan auttoi Blurin ja Elastican ylistävät arviot. Seuraava single "Mansize Rooster" julkaistiin helmikuussa 1995 ja se nousi brittilistan 20:ksi ja "Lenny" nousi top 10:en. Bändin debyyttialbumi I Should Coco julkaistiin toukokuussa 1995 ja se nousi avausviikollaan albumilistan ykköseksi. Briteissä sitä myytiin puoli miljoona kappaletta ja 990 000 maailmanlaajuisesti. Albumin nimi tulee yhtyeen kantapaikasta, "Cafe Coco"sta Oxfordin Cowley Roadilla. Yhtyeen neljäs single, "Alright"/"Time" pysyi top 3:ssa kuukauden päästen parhaimmillaan sijalle 2. Single sai paljon radiosoittoa ja nosti pitkäsoiton uudelleen kärkeen. Kolme kuukautta myöhemmin debyyttialbumi julkaistiin Yhdysvalloissa, missä erityisesti "Caught by the Fuzz" sai runsaasti soittoa MTV:llä ja radioissa.


title: Supergrass

text: Supergrass nousi pian yhdeksi suosituimmista brittipopbändeistä. "I Should Coco"n jälkeen he tekivät 18 kuukauden kiertueen ja esiintyivät muun muassa T In The Park-festivaaleilla Skotlannissa ja Glastonburyn festivaalilla. Vuonna 1996 julkaistiin single "Going Out" ja se nousi sijalle 5 brittilistalla ja myi yli 100 000 kappaletta. Lyhyen hengähdystauon jälkeen Supergrass palasi studioon työstämään toista albumiaan In It For The Money. Levyn tuottivat John Cornfieldin yhtyeen jäsenten kanssa yhteistyössä ja se ilmestyi huhtikuussa 1997. Albumi oli tummasävyisempi kuin edeltäjänsä mutta silti sekä kriitikoiden että yleisön mieleen, se myi platinaa Isossa-Britanniassa. Single "Richard III" nousi singlelistan toiseksi. Albumin muut singlet "Sun Hits The Sky" ja "Late In The Day" nousivat sijoille 10 ja 18.


title: Supergrass

text: Yhtye jäi taas lyhyelle tauolle kunnes vuonna 1999 julkaistiin single "Pumping on Your Stereo". Kappaleen promovideo julkaistiin yhteistyössä Jim Henson's Creature Shopin kanssa ja siinä esiintyi muppet-hahmoja. Single sai hyvän vastaanoton samoin kuin heidän pienimuotoinen loppuunmyyty kiertueensa singlen julkaisun aikaan. Kiertueen viimeinen konsertti pidettiin Shepherds Bush Empiressa osana MTV:n "Five Night Stand"-festivaalia. Supergrassin kolmas pitkäsoitto "Supergrass" julkaistiin syyskuussa 1999. Sitä kutsutaan myös "Röntgenalbumiksi", sillä kansikuvissa on röntgenkuvia yhtyeen jäsenten päistä. Albumi julkaistiin seuraavana keväänä Yhdysvalloissa. Tämäkin albumi nauhoitettiin Sawmill Studiolla yhtyeen pitkäaikaisen yhteistyökumppanin John Cornfieldin kanssa "Supergrass" sai kriitikoilta hyvän vastaanoton ja sittemmin se on myynyt platinaa briteissä, mutta ei saanut samaa suosiota kuin edeltäneet albumit. Heidän seuraava singlensä, "Mary" nousi brittien top 40:een. Sen jälkeen yhtye piti pitkän tauon.


title: Supergrass

text: Kolmen vuoden hiljaisuuden jälkeen syyskuussa 2002 Supergrass julkaisi neljännen studioalbuminsa, "Life on Other Planets". Albumi ei päässyt top 3:een brittien albumilistalla. Vaikka albumi ei ollut kaupallisesti yhtä hyvin menestynyt kuin kolme edellistä levyä, ottaen huomioon yhtyeen pitkän tauon, korkeimmillaan 9. sijaa pidettiin hyvänä. Kriitikoiden arvostelut olivat pääosin erittäin positiivisia. Stephen Thomas Erlewine allmusicista totesi: "Maailma on parempi paikka kun Supergrass kuuluu siihen". Rob Coombes laskettiin vasta tällä levyllä kuuluvaksi yhtyeeseen virallisesti. Aiemmilla kolmella levyllä Robia ei laskettu kokoonpanoon kuuluvaksi, vaikka hän oli mukana monilla Supergrassin kappaleilla ja videoilla sekä oli osa kiertuekokoonpanoa. Kappaleet, joihin Rob aikaisemmilla levyillä osallistui, merkittiin yleensä nimellä "Supergrass ja Rob Coombes". "Life on Other Planets"ia seurasi taas kolmen vuoden tauko, jonka aikana yhtye keikkaili ja vietti yksityiselämäänsä. Kesäkuussa 1994 he julkaisivat kokoelma-albumin "Supergrass Is 10" 10-vuotisjuhlavuoden kunniaksi. Albumi nousi brittilistan neljänneksi ja on myynyt sittemmin kultaa.


title: Supergrass

text: Yhtyeen suunnitelmat julkaista albumi uuden vuosituhannen alkajaisiksi epäonnistuivat. Viidennen studioalbumin nauhoituksissa oli ongelmia. He päättivät jättää Sawmill Studion ja rakentaa uuden studion levyn nauhoituksia varten Ranskan maaseudulle. Takaiskut jatkuivat kun Coombesin veljekset menettivät äitinsä. Tämän vuoksi yhtyeen neljännen albumin "Road to Rouen" julkaisu viivästyi elokuuhun 2005 Euroopassa ja syyskuuhun 2006 Pohjois-Amerikassa. Se nousi brittilistan yhdeksännelle sijalle ja on myynyt hopeaa. Ensimmäinen single, "St. Petersburg" sai brittien singlelistalla vasta 22. sijan. Toinen single "Low C" ei myöskään menestynyt singlelistalla ja jäi top 40:n ulkopuolelle. Myöskään kolmas single "Fin", ei menestynyt kaupallisesti; se jäi top 75:n ulkopuolelle. Se tosin julkaistiin vain 7" vinyylinä ja verkkokaupassa. Supergrass teki laajan, yli vuoden kestäneen kiertueen elokuusta 2005 syyskuuhun 2006 ja se käsitti Japanin, Etelä-Amerikan, Yhdysvallat ja Euroopan.


title: Supergrass

text: Supergrass nauhoitti kuudetta pitkäsoittoaan, "Diamond Hoo Ha" tammikuusta marraskuuhun vuonna 2007 Berliinissä ja New Yorkissa. Albumi julkaistiin maaliskuussa 2008 mutta se vuosi julkisuuteen jo helmikuun lopussa. Syyskuussa 2007 basisti Mick Quinn loukkaantui kävellessään unissaan ulos ikkunasta. Häneltä murtui kaksi kylkiluuta ja kantapää. Yhtye teki kiertueen kesällä ja syksyllä 2007, esiintyen muun muassa pääesiintyjänä Guilfestilla. Nuorin Coombesin veljeksistä, Charly Coombes, korvasi Quinnin kiertueen lopulla. Quinnin paluun jälkeen Charly on soittanut yhtyeessä komppikitaraa, perkussioita ja laulanut taustoja Diamond Hoo Ha -kiertueella. Albumin ensimmäinen single "Diamond Hoo Ha Man" julkaistiin ensin ilmaiseksi yhtyeen MySpace-sivulla. 14. tammikuuta 2008 se julkaistiin rajattuna eränä 7" vinyylinä. Helmikuussa 2008 julkaistiin albumin toisen singlen "Bad Blood" musiikkivideo yhtyeen verkkosivuilla ja single julkaistiin 17. maaliskuuta. Supergrass teki kiertueen Isossa-Britanniassa maalis-, huhti, ja kesäkuussa ja konsertoi myös Hollannissa. Kiertue Foo Fightersin lämmittelijänä Yhdysvalloissa on suunnitteilla heinäkuussa.


title: Supergrass

text: Valokuvaaja Greg Allum julkaisi 1. joulukuuta 2007 valokuvakirjan "The Night Shines Like Fireflies - A Portrait of Supergrass in Berlin". Painos rajattiin 2000 kopioon ja se sisältää valokuvia yhtyeen nauhoitussessioista Hansa Studiolla.


title: Supergrass

text: Vuonna 1998 Coombes ja Quinn pyydettiin soittamaan Dr Johnin albumilla Anutha Zone kappaleella "Voices In My Head". Goffey osallistui Lodgerin levyn tekoon kumppaninsa Pearl Lowen ja Delicatessenin jäsenten kanssa.


title: Supergrass

text: Danny Goffey on myös tehnyt sooloprojektin Supergrassin taukojen aikana, nimeltään "Van Goffey" jonka kappaleita julkaistiin MySpacessa elokuussa 2006. Ensimmäiset kolme julkaistua raitaa olivat "Crack House Blues", "I Feel so Gaye" ja "Natalia Loves the F". Hän on myös rumpalina jalkapalloaiheisessa hyväntekeväisyyskappaleessa "Born in England" jonka esittäjinä ovat musiikkikollektiivi nimeltä Twisted X. Single nousi brittilistan sijalle 8 vuonna 2004. Goffey on myös rumpalina vuoden 2004 hyväntekeväisyyssinglellä "Band Aid 20"


title: Supergrass

text: Kun Mick Quinn toipui loukkaantumisestaan 2007-2008, Goffey ja Gaz Coombes esiintyivät duona nimellä "Diamond Hoo Ha Men" tulevan Supergrassin singlen mukaan. Pienemmissä konserttisaleissa he esiintyivät nimellä "Duke Diamond ja Randy Hoo Ha". He ovat esiintyneet Apple Storessa Lontoon Regent Streetillä. Mukana oli ensimmäistä kertaa loukkaantumisensa jälkeen myös Mick Quinn.


title: Mireya Moscoso

text: Mireya Elisa Moscoso de Gruber (s. 1. heinäkuuta 1940) on panamalainen poliitikko. Hän oli Panaman ensimmäinen naispresidentti vuosina 1999–2004. Hän edustaa Panameñista-puoluetta, aiemmalta nimeltään Arnulfista-puolue, jota hän oli perustamassa.


title: Mireya Moscoso

text: Moscoso valittiin 2. toukokuuta 1999 presidentiksi oltuaan kolmatta kertaa ehdokkaana. Hän astui virkaansa 1. syyskuuta. Toukokuussa 2004 hänen seuraajakseen valittiin Martín Torrijos.


title: Mireya Moscoso

text: Moscoso oli naimisissa entisen presidentin Arnulfo Ariasin kanssa tämän kuolemaan saakka (1988).


title: Douglas Sirk

text: Hans Detlef Sierck eli Douglas Sirk (26. huhtikuuta 1897 Hampuri, Saksa – 14. tammikuuta 1987 Lugano, Ticino, Sveitsi) oli saksalaissyntyinen elokuvaohjaaja, joka teki uransa pääasiassa Hollywoodissa. Sirk tunnetaan erityisesti melodraamojen ohjaajana.


title: Douglas Sirk

text: Douglas Sirk opiskeli draamaa ja taidehistoriaa ja aloitti uransa teatteriohjaajana Saksassa. Hän siirtyi elokuvaohjaajaksi 1934 Saksan kansallissosialistisen työväenpuolueen noustua valtaan. Sirkin ensimmäinen elokuva oli "Zwei genies" (1934). Vuonna 1934–1937 hän ohjasi melodraamoja, musikaalielokuvia ja monia Zarah Leanderin elokuvia. "Loppusointu"-musikaali ("Schlußakkord", 1936) toi Sirkille voiton Venetsian elokuvajuhlilla. Vuonna 1939 hän oli ehdolla Cannesin elokuvajuhlien Kultaisen palmun saajaksi elokuvasta "Boefje".


title: Douglas Sirk

text: Vasemmistolainen Sirk ja hänen juutalainen vaimonsa lähtivät natsi-Saksasta Yhdysvaltoihin vuonna 1937.


title: Douglas Sirk

text: Hollywoodissa Sirkiltä kuitenkin kesti useita vuosia ennen kuin hän sai ensimmäisen ohjaustyön, joka oli propagandaelokuva "Hitler’s Madman" (1943). 1940-luvulla Sirk ohjasi sekalaisen joukon elokuvia kuten musikaalikomedian "Valeranskatar" (1949) ja film noir -elokuvat "Pisara myrkkyä" (1948) ja "Polttomerkitty" (1949).


title: Douglas Sirk

text: Vuonna 1950 Sirk solmi sopimuksen Universalin kanssa. Universalilla Sirkin ohjaajan ura jatkui komedia- ja musikaalielokuvien parissa. Lännenelokuva "Punainen kotka" (1954) julkaistiin 3D-elokuvana ja sen pääosaa esittää Rock Hudson. Sirkin uran käännekohdaksi muodostui vuonna 1954 valmistunut melodraama "Lääkärin omatunto". Elokuva oli välitön menestys ja nosti Rock Hudsonin tähdeksi. "Lääkärin omatunnosta" alkoi myös Sirkin, Hudsonin, tuottaja Ross Hunterin ja elokuvaaja Russell Mettyn menestyksekäs yhteistyö. Yhteistyö jatkui melodraamassa "Kaikki minkä taivas sallii" (1955). Sirkin uran parhaimpana elokuvana pidetään usein "Tuuleen kirjoitettu" -elokuvaa (1956), joka poikkeuksellisesti sai myös aikalaiskriitikoiden hyväksynnän.


title: Douglas Sirk

text: Vaikka Sirk tunnetaan ennen muuta melodraamoistaan, hän ohjasi 1950-luvulla myös muita elokuvia kuten sotaelokuvan "Taisteluhymni" (1956) ja seikkailuelokuvan "Kaikki puolestasi" (1955), joissa kummassakin pääosassa oli Rock Hudson. Sirkin viimeiseksi Hollywood-elokuvaksi jäi melodraama "Suurinta elämässä" (1959), joka oli tuolloin Universalin historian suurin menestyselokuva.


title: Douglas Sirk

text: Tämän jälkeen Sirk muutti takaisin Saksaan, jossa teki kolme lyhytelokuvaa ennen uran päättymistä. Vuonna 1978 hänet palkittiin Saksassa elämäntyöstään.


title: Douglas Sirk

text: Douglas Sirkin melodraamojen arvon löysivät ensimmäisenä Cahiers du cinéman auteur-kriitikot 1950-luvun loppupuolella. 1970-luvulla feministinen ja psykoanalyyttinen elokuvatutkimus löysivät Sirkin uudelleen. Sirk on ollut myös monien yhdysvaltalaisten ohjaajien suosikki (muun muassa Martin Scorsese, Jonathan Demme, Quentin Tarantino ja Todd Haynes). Euroopassa Sirkillä on ollut suuri vaikutus muun muassa Rainer Werner Fassbinderiin ja Pedro Almodóvariin.


title: Douglas Sirk

text: Sirkillä on ollut myös erittäin suuri vaikutus yhdysvaltalaiseen saippuaoopperaan. Roger Ebert kirjoitti "Tuuleen kirjoitettu" -elokuvan arvostelussa, että siinä on idullaan niin "Dallas", "Dynastia" kuin kaikki muutkin pääkatseluaikaan lähetyt saippuasarjat. Ebertin mukaan Sirkiltä on lähtöisin näiden sarjojen tyyli, jossa järkyttävään käyttäytymiseen suhtaudutaan intohimoisen vakavamielisesti.


title: Bat out of Hell

text: Bat Out of Hell on Meat Loafin vuonna 1977 julkaistu albumi. Sitä on kuvailtu wagneriaaniseksi rockiksi. Musiikkityylin takana on pitkälti myös esittäjän ja laulut tehneen Jim Steinmanin musikaalitausta. Albumin on tuottanut Todd Rundgren. Monet "Bat Out of Hellillä" kuultavat muusikot ovat tuttuja Bruce Springsteenin taustaryhmästä, The E Street Bandistä.


title: Bat out of Hell

text: Levy sai jatko-osan 1993 albumista "". Myös se oli menestys ja merkitsi comebackia Meat Loafille.


title: Bat out of Hell

text: Meat Loaf on julkaissut alkuperäisestä "Bat Out of Hellistä" version yhdessä Melbournen sinfoniaorkesterin kanssa. Laulajan Australian kiertueella äänitetty "Bat Out of Hell Live" julkaistiin 2004.


title: Bat out of Hell

text: Kolmas ja "Bat Out of Hell"-trilogian päättävä osa ilmestyi lokakuussa 2006.


title: Bat out of Hell

text: Cleveland International julkaisi Bat Out of Hellin 21. lokakuuta 1977. Levy-yhtiön emäyhtiössä Epic Recordsilla melkein kaikki vihasivat albumia. Kesti aikansa ennen kuin albumi nousi jättimenestykseksi, mutta menestys oli lopulta sitäkin kestävämpää: "Bat Out of Hell" pysyi esim. Ison-Britannian albumilistalla peräti 474 viikkoa. Sen maailmanlaajuisiksi myyntiluvuiksi on arvioitu yli 35 miljoonaa.


title: Bat out of Hell

text: Rolling Stone -lehti rankkasi albumin sijalle 343 lehden 500 parhaan albumin listalla.


title: XDR DRAM

text: XDR DRAM on nopeaa muistia, joka perustuu Rambusin RDRAM-muistiin. Se kilpailee DRAM:n kanssa. XDR suunniteltiin tehokkaaksi pienissä, korkean kaistanleveyksen kuluttajatuotteissa, huipputehoisissa muistisovelluksissa ja huippunäytönohjaimissa. Se eliminoi epätavalliset latenssiongelmat, joita esiintyi RDRAM:n varhaisissa versiossa. XDR DRAM:ia käytetään PlayStation 3 -pelikonsolissa.


title: Yvonne Murray

text: Yvonne Murray (s. 4. lokakuuta 1964 Edinburgh) on skotlantilainen entinen kestävyys- ja maantiejuoksija.


title: Yvonne Murray

text: Murray sijoittui kotikaupungissaan Edinburghissa pidetyissä Kansainyhteisön kisoissa 1986 kolmanneksi 3 000 metrin juoksussa. Samana vuonna hän voitti Stuttgartin EM-kisoissa 3 000 metrillä pronssia. Soulin olympialaisissa 1988 Murray saavutti 3 000 metrin kilpailussa jälleen pronssia. Vuoden 1990 Kansainyhteisön kisoissa Aucklandissa hän voitti samalla matkalla hopeaa Kanadan Angela Chalmersin jälkeen. Samana vuonna hän voitti Splitin EM-kisoissa kultaa 3 000 metrillä, jonka ansiosta hänelle myönnettiin MBE-kunniamerkki.


title: Yvonne Murray

text: Toronton sisäratojen MM-kilpailussa 1993 hän voitti 3 000 metrin kilpailun 12 sekunnin erolla toiseksi tulleeseen. Helsingin EM-kilpailuissa seuraavana vuonna hän sijoittui samalla matkalla toiseksi. 1994 Kansainyhteisön kisoissa hän voitti 10 000 metrin juoksun, mikä jäi hänen viimeiseksi arvokisamitalikseen.


title: Jelena Župijova

text: Jelena Župijova (, s. 18. elokuuta 1960 Ukraina) on kilpaurallaan Neuvostoliittoa edustanut ukrainalainen kestävyysjuoksija.


title: Jelena Župijova

text: Župijova sijoittui vuoden 1986 Hyvän tahdon kisoissa 3 000 metrin juoksussa neljänneksi ajalla 8.43,46 ja 5 000 metrin juoksussa seitsemänneksi ajalla 15.23,55. Rooman MM-kilpailuissa 1987 hän sijoittui hopealle 10 000 metrin juoksussa. Soulin olympialaisissa 1988 hän voitti pronssia 10 000 metrillä ajalla 31.19,82.


title: Jelena Župijova

text: Župijova oli vuonna 1985 kauden kärkitilaston toinen 3 000 metrillä ajallaan 8.38,5. 10 000 metrillä hän oli 1987 kauden kärkitilaston toinen ajalla 31.09,40 ja 1988 kolmas ajalla 31.19,82.


title: Matthew Hopkins

text: Matthew Hopkins (k. 12. elokuuta 1647) oli englantilainen noitavainojen johtaja. Hän oli vastuussa suurimmasta osasta Englannin ja eritoten East Anglian alueen noitavainoista 1640-luvulla, saman aikaan kun Oliver Cromwellin armeija taisteli sisällissodassa lojalisteja vastaan. Lait eivät enää estäneet yksityishenkilöitä tekemästä kylien magistraattien luvalla mitä hyvänsä Hopkins ja hänen apurinsa John Stearne käyttivät tätä häikäilemättä hyväkseen etsiessään kylistä noitia, jotka kylänväen avulla teloitettiin. Hopkins levitti kauhua erityisesti Suffolkin, Essexin ja Manningtreen kaupungeissa, joissa hänet maineen kasvettua tunnettiin nimellä ”Witch-Finder General” ().


title: Matthew Hopkins

text: Hopkinsin kuoleman todennäköisemmän version mukaan hän kuoli kotonaan tuberkuloosiin. Hänen kuolemaansa kietoutuu myös tarina, että hän olisi joutunut vesitestiin ja hänet olisi teloitettu noitana.


title: Matthew Hopkins

text: Hopkinsin tarinasta tehtiin vuonna 1968 brittiläinen kauhuelokuva "Noidantappajat" ("Witchfinder General" 1968). Nimiroolia esittää Vincent Price. Tarinan historiallisuus on enintään viitteellinen: Hopkinsin roolihahmon surmaa hänen uhrinsa. Samoin hänen tapojaan repostellaan ankarasti: annetaan ymmärtää, että hän vapauttaa noidaksi syyttämiään nuoria viehättäviä naisia, jos nämä suostuvat makaamaan hänen kanssaan.


title: UCI

text: UCI voi tarkoittaa ainakin seuraavia:


title: Gunther Theys

text: Gunther Theys (s. 1965) on belgialainen muusikko, basisti ja laulaja.


title: Gunther Theys

text: Theys on ollut mukana noin 20 studioäänitteellä ja toiminut monissa yhtyeissä 1970-luvun lopulta lähtien. Näitä ovat muun muassa Capital Scum, Addix, No Survivors ja Division 99.


title: Gunther Theys

text: Theysin nykyisiä yhtyeitä ovat Ancient Rites (black metal), Lion's Pride (Oi! punk), Les Villains (punk rock), Iron Clad (heavy metal) ja Danse Macabre (goottimetalli).


title: Gunther Theys

text: Koulutukseltaan Theys on lähihoitaja.


title: Hectorock I

text: Hectorock I on Hectorin kolmas sooloalbumi. Se julkaistiin vuonna 1974. Levy myi kultaa vuonna 1974 ja platinaa vuonna 1975. Levyn kappaleet ovat neljää kappaletta lukuun ottamatta Hectorin omaa käsialaa.


title: Hectorock I

text: Kaikki kappaleet säveltänyt ja sanoittanut Hector, ellei toisin mainita.Mukana myös ainakin seuraavia muusikoita, joita kannessa ei mainita


title: Hectorock I

text: Juhani Aaltonen, Keijo Aulanne, Pauli Granfelt, Esko Haapaniemi, Erkki Inkinen, Cay Karlsson, Pertti Kiri, Seppo Paakkunainen, Pentti Palmu, Olavi Rignell, Veli-Pekka Räsänen, Pirkko Saukkonen, Matti Tuhkanen, Teppo Tuominen ja Timo Vartiainen


title: Union Cycliste Internationale

text: Union Cycliste Internationale (lyhenne UCI, ranskaa, ) on kansainvälinen pyöräilyn kattojärjestö. Sen päämaja sijaitsee Aiglessä, Sveitsissä.


title: Union Cycliste Internationale

text: UCI:n vastuulla on kilpailulisenssien jako pyöräilijöille sekä esimerkiksi dopingiin liittyvät kurinpidolliset toimet. UCI myös ylläpitää erilaisia ranking-listoja eri lajeissa kuten maastopyöräilyssä, maantiepyöräilyssä ja ratapyöräilyssä (niin naisille kuin miehillekin, ammattilaisille ja amatööreille).


title: Union Cycliste Internationale

text: UCI järjestää eri pyöräilylajeissa myös MM-kilpailut, joissa kilpailevat ammattilaistallien sijasta eri maat. Näiden kilpailujen voittajilla on oikeus pitää yllään erityistä sateenkaaripaitaa seuraavan vuoden ajan sekä sateenkaarikuvioista hihanauhaa uransa loppuun saakka.


title: Union Cycliste Internationale

text: Union Cycliste Internationalen perustivat Belgian, Yhdysvaltojen, Ranskan, Italian ja Sveitsin kansalliset pyöräilyliitot Pariisissa 14. huhtikuuta 1900.


title: Union Cycliste Internationale

text: Vuosina 1989–2004 UCI järjesti UCI Maailmancupia, koko kauden kestävää kilpailua johon kuuluivat kaikki tärkeimmät yksipäiväiset maantiekilpailut. Vuonna 2005 tämän tilalle lanseerattiin UCI ProTour, johon otettiin mukaan myös ns. Grand Tour -kilpailut (Giro d'Italia, Tour de France ja Vuelta a España) sekä laajempi valikoima yksi- ja useampipäiväisiä maantiekilpailuja.


title: Union Cycliste Internationale

text: Maastopyöräilyn tärkein vuosittainen kilpailu on maastopyöräilyn MM-kilpailut, joissa kilpaillaan niin normaalissa maastoajossa, alamäkiajossa kuin 4X:ssä eli Four Crossissakin.


title: Union Cycliste Internationale

text: Maastopyöräilyn maailmancup on sarjamuotoinen kilpailu jota on järjestetty vuodesta 1991.


title: Cosmo’s Factory

text: Cosmo’s Factory on yhdysvaltalaisen rock-yhtyeen Creedence Clearwater Revivalin heinäkuussa 1970 julkaistu studioalbumi ja samalla yhtyeen kaupallisesti menestynein levy. Se nousi listaykköseksi ainakin seitsemässä maassa, mukaan lukien Yhdysvalloissa ja Britanniassa. Norjassa se piti piikkipaikkaa hallussaan kahdeksantoista viikkoa. Suomessa albumi oli myyntitilaston kärjessä elokuusta 1970 saman vuoden marraskuuhun, minkä jälkeen yhtyeen seuraava albumi "Pendulum" syrjäytti sen.


title: Cosmo’s Factory

text: Albumi sisältää singlehitit ”Travelin’ Band”, ”Up Around the Bend”, ”Long as I Can See the Light”, ”Who’ll Stop the Rain”, ”Run Through the Jungle” ja ”Lookin’ out My Back Door”. Myös 11-minuuttinen cover ”I Heard It Through the Grapevine” luetaan yhtyeen klassikoihin.


title: Cosmo’s Factory

text:
Suomalainen rock-yhtye Eppu Normaali sai vaikutteita CCR:ltä, mikä on nähtävissä kenties selkeimmin levyn "Akun tehdas" nimessä ja kansikuvassa, jotka muistuttavat hyvin läheisesti "Cosmo’s Factorya". Doug ”Cosmo” Clifford oli CCR:n rumpali, Aku Syrjä vastaavasti Eppu Normaalin rumpali.A-puoli
B-puoli


title: Lentoemäntä

text: Lentoemäntä on lentokoneen matkustamohenkilökuntaan kuuluva nainen, joka vastaa matkustajien turvallisuudesta ja hyvinvoinnista lennon aikana. Ammattinimikkeen miespuolinen vastine on stuertti. Lentoemäntiä ja stuertteja on Suomessa noin 2 500.


title: Lentoemäntä

text: Ensimmäiset lentoemännät palkkasi työhön brittiläinen "Daimler Airways" vuonna 1922. Vuonna 1930 ensimmäinen lentoemäntä aloitti työnsä "Boeing Air Transportilla". Hän oli nimeltään Ellen Church, ja hän oli ammatiltaan sairaanhoitaja. Aluksi lentoyhtiöt vaativat lentoemäntien olevan nimenomaan sairaanhoitajia, mutta toisen maailmansodan aikaan vaatimuksesta luovuttiin. Alussa lentoemäntien työ sisälsikin kaikkea mahdollista aina kenkien kiillottamisesta kärpästen lätkimiseen matkustamossa.


title: Lentoemäntä

text: Vuonna 1950 lentoyhtiöiden mainoksissa alkoi esiintyä lentoemäntiä, ja 1960-luvulla lentoemännistä tehtiin seksisymboleja, joiden avulla myytiin lentolippuja. Lentoyhtiöillä on aina ollut myös muita vaatimuksia, kuten ikä-, paino- ja pituusrajoitukset. Useissa lentoyhtiöissä pituusrajoitus johtuu joidenkin lentokoneiden pienestä koosta. Avioliitto ja raskaus olivat aiemmin lentoemänniltä kiellettyjä.


title: Lentoemäntä

text: Suurin osa lentoemännistä ja stuerteista on suorittanut ylioppilastutkinnon ja iso osa myös korkeakoulututkinnon. Lentoemäntiä koulutetaan lentoyhtiöiden omilla kursseilla, joita järjestetään työvoiman tarpeen mukaan. Kurssit kestävät 6-8 viikkoa. Kurssin lisäksi tulevat työhönopastuslennot. Lisäksi ammattiin kuuluvat kertauskurssit.


title: Lentoemäntä

text: Lentoemäntä voi hakeutua tietyn työkokemuksen jälkeen purseriksi eli matkustamon esimieheksi. Lentoemännän koulutuksen sisältöä säädellään yleiseurooppalaisessa JAR-OPS 1 -ilmailumääräyksessä.Vaatimukset kielitaidosta vaihtelevat lentoyhtiöittäin. Finnairilla vaaditaan hyvää suullista taitoa suomesta, ja englannista. Muukin kielitaito katsotaan eduksi. Suomessa lentoemäntäkursseja järjestävät Finnair, Blue1, Finncomm Airlines ja Ryanair.


title: Lentoemäntä

text: Työ on yleensä epäsäännöllistä vuorotyötä. Lentoemäntien ammattivaivoina ovat hartiakivut ja unettomuus. Lentoemäntien eläkeikä on 58 vuotta. Maailman vanhin lentoemäntä on Iris Peterson, joka vielä 85-vuotiaana (synt. 1921) lensi United Airlinesin palveluksessa vuonna 2007.


title: Lentoemäntä

text: Finnairin vuosikertomuksen mukaan matkustamohenkilökunnan vuoden 2013 laskennallinen mediaanipalkka oli 4 152 euroa kuukaudessa. Laskennallinen kuukausiansio on saatu jakamalla bruttoansiot 12 kuukaudella. Näihin laskelmiin ei ole otettu mukaan verottomia etuja tai muita verottomia kompensaatiomuotoja kuten päivärahoja. Lentoemäntien palkat ovat jonkin verran laskeneet vuodesta 2012, jolloin mediaanipalkka oli 4 201 euroa kuukaudessa.


title: Lentoemäntä

text: Maailman suurin lentoemäntien yhdistys on yhdysvaltalainen "Association of Flight Attendants", johon kuuluu noin 50 000 jäsentä 22 eri lentoyhtiöstä Yhdysvalloista.


title: Lentoemäntä

text: Suomessa lentokoneiden matkustamohenkilökunnan etujärjestö on Suomen Lentoemäntä- ja Stuerttiyhdistys SLSY ry.


title: Trevor Horn

text: Trevor Charles Horn (s. 15. heinäkuuta 1949) on englantilainen musiikkituottaja ja muusikko.


title: Trevor Horn

text: Horn aloitti musiikkiuransa basistina, tuottaen ohessa pikkuyhtyeitä. 1970-luvun lopulla hän perusti kosketinsoittaja Geoffrey Downesin kanssa The Buggles -nimisen yhtyeen. The Bugglesin ensisingle, Hornin tuottama "Video Killed the Radio Star", oli yllätyshitti ja ylsi brittien listaykköseksi vuonna 1979. Laulu lunasti lopullisesti paikkansa historiassa, kun se lähetettiin Pohjois-Amerikassa musiikkikanava MTV:n kaikkien aikojen ensimmäisenä musiikkivideona 1. elokuuta 1981.


title: Trevor Horn

text: Horn ja Downes liittyivät yhden levyn ("Drama", 1980) ja yhden kiertueen ajaksi Yesiin. Downes jatkoi The Bugglesin ja Yesin jätettyään uraansa Asiassa, Horn keskittyi tuottamiseen. 80-luvun alussa hän niitti mainetta tuottaessaan Dollarille ja ABC:lle menestyviä hittejä. Vuosina 1983–1985 hän oli mukana perustamassaan synthpop-yhtyeessä Art of Noise. Vuonna 1984 Horn tuotti Frankie Goes to Hollywoodin menestyslevyn "Welcome to the Pleasuredome", joka poiki kolme perättäistä listaykkössingleä: "Relax", "Two Tribes" ja "The Power of Love". Horn teki samana vuonna remixin Band Aidin hyväntekeväisyyssingleen "Do They Know It's Christmas". Hän myös jatkoi yhteistyötä Yesin kanssa, tällä kertaa tuottajan roolissa. "Owner of a Lonely Heart" albumilta "90125" (1983) oli ykköshitti USA:ssa.


title: Trevor Horn

text: Horn on sittemmin tuottanut levyjä myös mm. Pet Shop Boysille, Simple Mindslle, Tom Jonesille, Tina Turnerille, Paul McCartneylle ja Sealille. Hänen suurin menestyksensä sitten 1980-luvun on kuitenkin syntynyt yhteistyöstä t.A.T.u.:n ja vuonna 2009 Robbie Williamsin kanssa, jonka "Reality Killed the Video Star" levyn hän tuotti.


title: Trevor Horn

text: Hornin oma tuotantoyhtiö on vuonna 1983 perustettu ZTT Records. ZTT-kirjainyhdistelmän takana on Filippo Tommaso Marinettin ääniruno "Zang Tumb Tumb" (1914). Sen hän perusti yhdessä (nyt edesmenneen) vaimonsa Jill Sinclairin ja musiikkitoimittaja Paul Morleyn kanssa.


title: Lotus Omega

text: Lotus Omega on englantilaisen Lotus Carsin modifioima versio Opel Omegasta. Lotus Omegaa valmistettiin vuosina 1990–1993 vain noin 1 000 kappaleen verran. Auton ainoa värivaihtoehto oli tumma ”Lotuksen vihreä” eli Imperial Metallic Green.


title: Lotus Omega

text: Lotus Omegaa alettiin suunnitella, kun General Motors oli ostanut Lotus Carsin helmikuussa 1986. Ajatuksena oli tehdä tavalliselta näyttävä erittäin suorituskykyinen auto, ja tässä tavoitteessa onnistuttiinkin. Vuonna 1990 ensimmäiset autot lähetettiin Opelin Rüsselsheimin tehtaalta Englantiin Lotuksiksi muutettavaksi. Opelin insinöörit olivat muuttaneet näiden autojen runkorakennetta hieman kestävämmäksi, jotta kori kestäisi lähes 400 hevosvoiman tehon. Lotuksen insinöörit vaihtoivat auton koko tekniikan uuteen. Vaihteistoksi Lotuksen insinöörit vaihtoivat General Motorsin kuusivaihteisen ZF-vaihdelaatikon, joka on peräisin Chevrolet Corvette ZR1:stä. Opelin 3,0-litraiset koneet kasvatettiin 3,6-litraisiksi ja kantta muutettiin, jolloin saatiin suuremmat puristukset. Lotus Omegan renkaat olivat varta vasten tätä mallia kehitetyt Goodyearin 235/45 ZR 17:t edessä ja 265/40 ZR 17:t takana. Auton myyntihinta Englannissa vuonna 1990 oli 48 000 puntaa.281 kilowatin tehoisena Lotus Omega/Carlton (tunnetaan Carltonina vain Isossa-Britanniassa) oli nopea nelipaikkainen ja neliovinen henkilöauto. Auton huippunopeudeksi ilmoitetaan 281,6 km/h ja kiihtyvyydeksi 0–100 km/h 5,2 sekuntia sekä 0–100 mailin tuntinopeuteen 11,5 sekuntia. Neljännesmailin kiihdytys seisovalla lähdöllä sujuu sekin 13,5 sekuntiin.


title: Paula Ivan

text: Paula Ivan (o.s. Ionescu, aik. Ilie) (s. 20. heinäkuuta 1963 Heresti, Romania) on romanialainen keskimatkojen juoksija.


title: Paula Ivan

text: Ivan saavutti uransa parhaat saavutukset Soulin olympialaisissa 1988. 1 500 metrin juoksussa hän voitti olympiakultaa ennen Neuvostoliiton Laimutė Baikauskaitėa ja Tatjana Samolenkoa. Ivanin voittoaika 3.53,96 on edelleen olympiaennätys. 3 000 metrin juoksussa hän jäi hopealle ajalla 8.27,15 Samolenkon voittaessa kultaa ja Ison-Britannian Yvonne Murrayn voittaessa pronssia. Ivanin aika oli uusi Romanian ennätys.


title: Paula Ivan

text: 10. heinäkuuta 1989 Ivan juoksi mailin maailmanennätyksen 4.15,61. Ennätyksen rikkoi Svetlana Masterkova vuonna 1996. Ivan on 1 500 metrin kaikkien aikojen maailmantilastossa sijalla 8 ja mailin tilastossa kolmantena.


title: Markus Majaluoma

text: Markus Majaluoma (s. 29. syyskuuta 1961 Pori) on suomalainen lastenkirjailija ja kuvittaja.


title: Markus Majaluoma

text: Majaluoma on suorittanut kuvataideopettajan tutkinnon (taiteen maisteri) Taideteollisessa korkeakoulussa 1991. Majaluoman kuvituksille on tyypillistä murretut värit, hahmojen sijoittaminen osaksi laajempaa maisemaa ja hieman karrikoidunnäköiset hahmot. Majaluoma käyttää teoksissaan myös sarjakuvaa. Tunnetuimpia Majaluoman kuvituksia on Heinähattu ja Vilttitossu -sarja. Hänen omia kuvakirjateoksiaan on käännetty ruotsiksi, norjaksi, tanskaksi, ranskaksi, kiinaksi.


title: Markus Majaluoma

text: Majaluoman teos "Hulda kulta, luetaan iltasatu" oli vuoden 2010 Finlandia Junior -palkintoehdokkaana. Vuonna 2001 ehdolla oli Sinikka ja Tiina Nopolan kirjoittama ja Majaluoman kuvittama teos "Rauhallinen Erkki".


title: Dahabin pommi-iskut 2006

text: Dahabin kolmoispommi-isku tapahtui 24. huhtikuuta 2006 noin kello 19:15 paikallista aikaa, kun useita pommeja räjähti Dahabin turistialueilla Sham Al-Nasseimin kevätfestivaalien aikana Siinain niemimaalla Aqaban lahden rannalla Egyptissä. Egyptin sisäministeriön mukaan ainakin 23 ihmistä kuoli, näistä kolme ulkomaalaista; saksalainen poika sekä kaksi muuta tunnistamatonta. Paikallisen poliisin mukaan loukkaantuneita oli jopa yli 160.


title: Dahabin pommi-iskut 2006

text: Viimeisin tieto esittää, että kolme erillistä pommia räjähti; yksi Nelson ravintolan sisällä tai lähellä sitä, toinen Aladdinin kahvilassa ja kolmas Ghazalan markkina-alueella.


title: Dahabin pommi-iskut 2006

text: Etelä-Siinain kuvernööri reportoi että räjähdykset saattoivat olla itsemurhaiskuja, mutta myöhemmin Egyptin sisäministeri Habib Adly kertoi pommien olleen ajastettuja naulapommeja. Egyptin TV reportoi, että pommit olivat räjäytetty kauko-ohjaimella.


title: Dahabin pommi-iskut 2006

text: Lomakylät ovat suosittuja länsimaalaisten ja egyptiläisten keskuudessa lomakuukausien aikana. Nämä pommi-iskut seurasivat aikaisempia iskuja muualla Siinain niemimaalla, jotka tapahtuivat Sharm el-Sheikhissä 23. heinäkuuta 2005 ja Tabassa 6. lokakuuta 2004.


title: Dahabin pommi-iskut 2006

text: Egyptin turvallisuusviranomaiset ovat kertoneen iskujen takana olleen islamilainen äärijärjestö nimeltä "Jama'at al-Tawhīd wal-Jihad" ().


title: Ensihoitaja

text: Ensihoitaja on akuutin hoidon ja ensihoidon asiantuntija. Ensihoitaja-nimikettä voivat käyttää kaikki ensihoitotyössä työskentelevät ihmiset koulutuksesta riippumatta, koska nimikettä ei ole rekisteröity viralliseksi ammattinimikkeeksi. Ensihoitajan (AMK) tutkinnon voi suorittaa ammattikorkeakoulussa. Toisen asteen tutkinnoissa on mahdollista erikoistua ensihoitoon, jolloin tutkintonimike ei kuitenkaan ole ensihoitaja vaan lähihoitaja.


title: Ensihoitaja

text: Ensihoitajan (AMK) tutkinto on suunniteltu alun perin sairaalan ulkopuolista ensihoitoa ajatellen eli käytännössä ambulanssin tarpeisiin. Tutkinto perustettiin, koska mm. lääkehoito kehittyi huimaa vauhtia 1990-luvulla ja tarvittiin ammattikorkeakoulutasoista henkilöstöä ambulansseihin. Ensihoitajia työskentelee lisäksi ensiapu- ja päivystysklinikoilla sekä valvontaosastoilla, esimerkiksi teho-osastolla.


title: Ensihoitaja

text: Ensihoitajan tutkintoon kuuluu sairaanhoitajan pätevyys. Ensihoitajaksi opiskellaan neljä vuotta, ja tutkinto on laajuudeltaan 240 opintopistettä. Koulutuksessa käydään läpi sairaanhoitajan opintojen lisäksi ensihoidon erikoistilanteita. Näihin kuuluu mm. lääkinnällinen johtaminen liikenneonnettomuudessa, hälytysajo, viranomaisradioverkon toiminta, yhteistyö hätäkeskuksen, poliisin ja pelastuslaitoksen kanssa sekä synnytysten hoitaminen sairaalan ulkopuolella.


title: Ensihoitaja

text: Ensihoitaja (AMK) -tutkintoon johtavaa koulutusta järjestetään Kuopiossa (Savonia), Oulussa (Oulun seudun AMK), Tampereella (TAMK), Turussa (Turun AMK), Helsingissä (Metropolia ja Arcada), Kotkassa (Kymenlaakson AMK) sekä Lappeenrannassa (Saimaan AMK).


title: Martin Landau

text: Martin Landau (20. kesäkuuta 1928 Brooklyn, New York, Yhdysvallat – 15. heinäkuuta 2017 Los Angeles, Kalifornia, Yhdysvallat) oli yhdysvaltalainen Oscar-palkittu näyttelijä.


title: Martin Landau

text: Juutalaiseen perheeseen syntynyt Landau aloitti 17-vuotiaana sarjakuvapiirtäjänä "New York Daily News" -lehdessä. Elokuvien maailma vaikutti kuitenkin nuoreen mieheen siinä määrin, että hän hakeutui The Actors Studion kursseille. Vuonna 1957 Landau teki Broadway-debyyttinsä näytelmässä "Middle of the Night". Oppi-isänsä Lee Strasbergin innoittamana Landau myös opetti näyttelemistä. Hänen oppilaisiinsa kuuluivat muun muassa Jack Nicholson ja Anjelica Huston.


title: Martin Landau

text: Vuonna 1959 Landau teki ensimmäisen suuremman valkokangasesiintymisensä Alfred Hitchcockin elokuvassa "Vaarallinen romanssi". Muutama vuosi myöhemmin hän sai Rollin Handin roolin vakoilusarjassa "Vaarallinen tehtävä", jossa hän esiintyi yhdessä silloisen vaimonsa Barbara Bainin kanssa. Landau sai roolistaan yhden Golden Globen ja oli ehdokas kolmeen Emmyyn. 1970-luvun puolivälissä Landaulla oli päärooli kulttisarjassa "Avaruusasema Alfa".


title: Martin Landau

text: Landau teki näyttävän paluun 1980-luvun lopussa, kun hän sai parhaan miessivuosan Oscar-ehdokkuuden elokuvasta "Tucker – mies ja unelma" ja vielä seuraavana vuonna elokuvasta "Rikoksia ja rikkomuksia". Lopulta vuonna 1995 Landau voitti miessivuosa-Oscarin elokuvasta "Ed Wood", jossa hän esitti näyttelijä Bela Lugosia.


title: Martin Landau

text: Landaun avioliitto Barbara Bainin kanssa kesti 36 vuotta (1957–1993). Heille syntyi kaksi tytärtä nimeltä Susan ja Juliet, joista Juliet on myös näyttelijä.


title: Martin Landau

text: Landau sai saavutuksistaan tähden Hollywood Walk of Famelle.


title: Martin Landau

text:
Ehdokkaana:
Ehdokkaana:
Ehdokkaana:


title: Mobile TeleSystems

text: Mobile TeleSystems () eli MTS on suuri matkapuhelinoperaattori Venäjällä ja Itsenäisten valtioiden yhteisön maissa.


title: Mobile TeleSystems

text: MTS:n pääkonttori sijaitsee Moskovassa. Yhtiön osakkeet on listattu Moskovan pörssissä () ja New Yorkissa (). Yritys perustettiin vuonna 1993 ja se aloitti toimintansa seuraavana vuonna.


title: Mobile TeleSystems

text: RIAraitingin sadan venäläisen suuryritysten vuoden 2014 vertailussa yhtymä sijoittui markkina-arvoltaan 13. suurimmaksi. Yhtiön arvoksi arvioitiin 676,854 miljardia ruplaa vuoden 2013 lopussa (+33,3 % edellisvuoteen).


title: Mobile TeleSystems

text: MTS:llä on yli 59 miljoonaa matkapuhelinasiakasta. Venäjällä MTS:n tärkeimmät kilpailijat ovat MegaFon ja Beeline.


title: Mobile TeleSystems

text: Esimerkiksi Valko-Venäjällä MTS:n tärkein kilpailija on puolestaan Velkom, jonka asiakasmäärän Valko-Venäjän MTS on niukasti ohittanut. Kesäkuussa 2013 Valko-Venäjän MTS:llä oli 5,3 miljoonaa tilaajaa.


title: Mickey Mania

text: Mickey Mania: The Timeless Adventures of Mickey Mouse on Traveller's Talesin kehittämä ja Sonyn vuonna 1994 julkaisema tasohyppely Sega Mega Drivelle, Super Nintendo Entertainment Systemille ja Sega Mega-CD:lle. Pelissä pelaaja ohjaa Mikki Hiirtä sivuittain pelikentissä, jotka muistuttavat ulkoasultaan 1928-1993-lukujen Mikki Hiiri -piirrettyjä ja -sarjakuvia.


title: Mickey Mania

text: Pelit ovat julkaisusta riippumatta muuten samankaltaisia, mutta Mega-CD-versioon on lisätty ylimääräinen loppuvastustaja ja CD-laatuiset äänet. Peli on myöhemmin julkaistu Euroopassa ja Australiassa PlayStationille nimellä Mickey’s Wild Adventure.


title: Mickey Mania

text: "Mickey Mania" kaavailtiin julkaistavaksi Mikki Hiiren 65-vuotissyntymäpäivän kunniaksi vuodeksi 1993, mutta pelin kehittämiseen tarvittiin enemmän aikaa.


title: Planetaariset tuulet

text: Planetaariset tuulet ovat maapallon pinnalla ja ilmakehän alimmassa kerroksessa, noin kymmenen kilometriä paksussa troposfäärissä, esiintyviä laajamittaisia ja pysyviä tuulia.


title: Planetaariset tuulet

text: Planetaaristen tuulten muodostumiseen vaikuttaa ennen kaikkea kaksi ilmiötä. Toisaalta se, että lämmin ilma nousee, ja toisaalta se, että ilman paine-erot pyrkivät laskemaan


title: Planetaariset tuulet

text: Päiväntasaajalle auringon energiaa tulee kaikkein eniten ja lämpö imeytyy nopeasti maanpintaan ja merien pintaveteen. Päiväntasaajan lämmin ilmamassa nousee ylöspäin ja aiheuttaa pysyvän matalapaineen. Kohotessaan ylöspäin ilma jäähtyy ja troposfäärin yläosissa se kääntyy kohti etelää ja pohjoista. Osa ilmasta matkaa navoille saakka, osa laskeutuu hepoasteiden kohdalla takaisin maanpinnalle muodostaen hepoasteille pysyvän korkeapaineen. Hepoasteet sijaitsevat leveysasteilla 30–35. Hepoasteilta tuulet käyvät kohti etelää ja pohjoista eli kohti päiväntasaajan matalaa ja napoja.


title: Planetaariset tuulet

text: Napa-alueille auringon energiaa vastaavasti tulee hyvin niukasti ja kylmä ilma laskeutuu navoille muodostaen korkeapaineen. Koska ilman paine-erot pyrkivät jälleen tasaantumaan, ilmavirtaus suuntautuu navoilta poispäin. Navoilta tuleva kylmä ja hepoasteilta tuleva lämmin ilma kohtaavat 60° leveyspiirien tienoilla. Tällöin painava kylmä ilma työntyy lämpimän ilman alle synnyttäen matalapaineen sinne. Tätä rajakohtaa sanotaan polaaririntamaksi.


title: Planetaariset tuulet

text: Coriolis-ilmiö kääntää tuulia pohjoisella pallonpuoliskolla kulkusuunnastaan oikealle ja eteläisellä pallonpuoliskolla kulkusuunnastaan vasemmalle. Tämän takia hepoasteilta päiväntasaajalle puhaltavat tuulet, pasaatituulet, kääntyvät koillispasaatiksi ja kaakkoispasaatiksi ja hepoasteilta navoille puhaltavat tuulet muodostavat länsituulten vyöhykkeet. Etelä- ja pohjoisnavoilta polaaririntamille puhaltavat tuulet muodostavat vastaavasti itätuulten vyöhykkeet.


title: Planetaariset tuulet

text: Coriolis-ilmiö vaikuttaa myös navoilta poispäin puhaltaviin tuuliin. Huolimatta siitä, että 60:n ja 90:n leveysasteiden välistä aluetta kutsutaan itätuulten vyöhykkeeksi, tuulet eivät tällä alueella puhalla idästä. 60:n leveysasteen tienoilla on polaaririntama, jossa kohtaavat lämmin ja kostea ilmamassa ja toisaalta navoilta tullut kylmä ja kuiva ilma. Rintaman säät ovat vaihtelevia, ja ilmamassojen kohdatessa syntyy runsaasti liikkuvia matalapaineita eli sykloneja.


title: Planetaariset tuulet

text: Voimakkaimmin planetaarisista tuulista erottuvat kaakkoispasaati ja koillispasaati. Johtuen laajasta merettömästä alueesta Aasian tuuliin vaikuttaa länsituulten vyöhykettä voimakkaammin monsuunituulet. Monsuunituulet johtuvat mantereen ja meren päällä olevan ilman paine-eroista, jotka johtuvat maan ja veden lämmönvarauskykyjen eroista.


title: Planetaariset tuulet

text: Pysyvien matala- ja korkeapaineiden sijainnit vaihtelevat vuoden kuluessa auringon zeniittiaseman mukaan. Tämä kuivien ja kosteiden ilmamassojen reittien vaihtelu aiheuttaa myös muun muassa Afrikassa voimakkaan eron sadeveden kiertymisessä eri vuodenaikoina.


title: Dangerous Toys

text: Dangerous Toys oli Austinissa, Texasissa vuonna 1987 perustettu, rosoista hard rockia soittanut yhtye. Se julkaisi kaikkiaan neljä studioalbumia. Yhtye oli kohtalaisen suosittu ja sillä oli muutamia hittejä jotka saivat soittoaikaa MTV:llä. Dangerous Toys myös soitti 90-luvun vaihteessa Operation Rock and Roll -kiertueella mm. Judas Priestin, Alice Cooperin, Motörheadin ja Metal Churchin kanssa. Yhtye hajosi vuosituhannen vaihteessa. Laulaja/basisti McMasterilla ja kitaristi Lidelillä on uusi yhtye nimeltä "Broken Teeth". McMaster on myös soittanut vuosia texasilaisessa KISS-coverbändissä nimeltä "SIKK".


title: Kannu (astia)

text: Kannu on tavallisesti kahvallinen nesteiden säilytys- ja kaatoastia. Monet kannut ovat lasisia, metallisia, keraamisia, posliinisia tai muovisia. Kannussa on myös yleensä korva tai sanka, joka helpottaa kannusta pitelemistä, sekä nokka, joka toimii nesteen kaadon suuntaajana.


title: Bambuesirippu

text: Bambuesirippu oli kylmän sodan aikana käytetty käsite, jolla viitattiin Euroopassa olleen rautaesiripun tapaan sosialistisia ja kapitalistisia valtioita Aasiassa erottaneeseen rajaan. Termiä ei kovin usein käytetty puhuttaessa Pohjois-Korean ja Etelä-Korean välisestä rajasta tai kommunismin ja lännen välisestä rajasta Kaakkois-Aasiassa.


title: Bambuesirippu

text: Termi ”bambuesirippu” oli käytössä harvemmin kuin termi ”rautaesirippu”, sillä kun jälkimmäinen pysyi melko vakaana lähes viisikymmentä vuotta, edellinen siirtyili jatkuvasti. Se ei myöskään ollut yhtä täsmällinen Aasian poliittisen tilanteen kuvaus, koska Itä-Aasian kommunistimaat eivät olleet kovin yhtenäinen ryhmä. Kommunistiset Mongolia, Vietnam ja myöhemmin Laos olivat Neuvostoliiton liittolaisia, kun taas Kambodžan Pol Potin aikainen hallitus oli uskollinen Kiinalle. Pian Korean sodan jälkeen Pohjois-Korea lakkasi olemasta sen enempää Neuvostoliiton kuin Kiinankaan liittolainen.


title: Bambuesirippu

text: Kiinan ja Yhdysvaltain suhteiden paraneminen kylmän sodan vuosina teki termistä jossain määrin vanhentuneen, paitsi kun viitattiin Korean niemimaahan ja Yhdysvaltain ja Neuvostoliiton liittolaisten jakoon Kaakkois-Aasiassa.


title: Hannele Huovi

text: Päivi Marja Hannele Huovi (vuodesta 1973 Eskola; s. 19. maaliskuuta 1949 Kotka) on suomalainen kirjailija. Huovi suoritti humanististen tieteiden kandidaatin tutkinnon Helsingin yliopistossa 1973. Hän aloitti uransa toimittajana ja teki 1968–1983 yli 400 radio-ohjelmaa Yleisradiolle ja lisäksi televisiotöitä. Vuodesta 1983 Huovi on toiminut vapaana kirjailijana ja kirjoittanut mittavan tuotannon, johon kuuluu kirjoja lapsille, nuorille ja aikuisille sekä aapisia, runoja, satuja, novelleja ja näytelmiä.


title: Hannele Huovi

text: Huovin ensimmäinen oma kirja oli vuonna 1979 julkaistu "Jos olet yksin ja salaa", jonka kuvitti Outi Markkanen. Sittemmin Huovin lastenkirjoja ovat kuvittaneet etenkin Kristiina Louhi (mm. "Vauvan vaaka", "Maailman paras napa", "Seitsemän unta") ja Jukka Lemmetty (Urpo ja Turpo -kirjat).


title: Hannele Huovi

text: Huovi tunnetaan parhaiten lasten- ja nuortenkirjailijana. Hänen ensimmäinen nuortenkirjansa, "Madonna", julkaistiin vuonna 1986. Teoksessa Huovi tarttui 1980-luvulla vielä huonosti tunnettuun ilmiöön: lapsen syömishäiriöön. Palkituin Huovin teoksista on saturomaani "Vladimirin kirja", joka on käännetty useille kielille. Siitä on tehty teatterisovitus, samoin kuin useista muistakin Huovin teoksista.


title: Hannele Huovi

text: Huovi on ollut myös oppikirjatekijänä, esimerkiksi "Iloinen Aapinen" -teoksen ja "Salainen maa" -maailman tekstit ovat hänen kirjoittamiaan. Huovi on kääntänyt myös lastenkirjoja suomeksi ja kirjoittanut aikuisille kaksi runokokoelmaa, novelleja ja romaanin.


title: Hannele Huovi

text: Huovin teoksia on julkaistu Suomen lisäksi muun muassa Saksassa, Japanissa ja Virossa. Hän on saanut useita palkintoja ja tunnustuksia, muun muassa Pro Finlandia -mitalin. Hannele Huovi asuu ja työskentelee Keuruulla Keski-Suomessa. Vuonna 2014 hänelle myönnettiin taiteilijaeläke.


title: Hannele Huovi

text: Hannele Huovin poika on musiikkitoimittaja Kare Eskola.


title: Black Mesa (videopeli)

text: Black Mesa (entinen Black Mesa: Source) on Crowbar Collectiven kehittämä ja julkaisema ensimmäisen persoonan ammuntapeli.


title: Black Mesa (videopeli)

text: Kyseessä on Source-pelimoottoria käyttävä "Half-Life"-videopelin fanivoimin tehty uudistettu versio. "Half-Lifen" kehitti ja sen julkaisi Valve Corporation vuonna 1998. Peli on yksi menestyneimmistä ja tunnetuimmista. Pelin nimi viittaa kuvitteelliseen Black Mesan tutkimuslaitokseen, johon suurin osa "Half-Lifen" tapahtumista ja toiminnasta sijoittuu. Alkuperäisestä pelistä tuttu Xen-ulottuvuus puuttuu "Black Mesasta", mutta pelin ostaneet voivat ladata sen ilmaisena päivityksenä kun se valmistuu.


title: Black Mesa (videopeli)

text: Vaikka itse modia ei tueta, "Black Mesa" -modin lataaminen on täysin maksutonta ja modin pelaamisen tarvitaan ainoastaan Valven Steam-ohjelma sekä jokin Source-pelimoottoripohjainen peli.


title: Black Mesa (videopeli)

text: Peli sijoittuu kuvitteelliseen Black Mesan tutkimuskeskukseen New Mexicossa, Yhdysalloissa. Pelaaja ohjaa Gordon Freemania, jonka näkökulmasta tapahtumat kuvataan. Juonenkuljetus tapahtuu putkessa eli pelaaja siirtyy koko ajan eteenpäin. Lisäksi peli käyttää valmiiksi kirjoitettuja kohtauksia eli pelaajan eteen voi ilmestyä avaruusolio kuin tyhjästä. Gordon on 27-vuotias fyysikko ja tutkimusavustaja joka osallistuu kokeeseen koekammiossa c/33-a. Sen pieleen mentyä hän pyrkii pakenemaan raunioituneesta keskuksesta. Pyrkiesään ulos hän törmää vihamielisiin avaruusolioihin sekä hallituksen lähettämiin "Hazardous Enviroment Combat Unit" -erikoisyksikön sotilaisiin, joille on annettu tehtäväksi tappaa avaruusoliot ja työntekijät sekä tuhota keskus. Myöhemmin pelissä Freeman kohtaa "Black Opseja" jotka pyrkivät tuhoamaan tutkimuslaitoksen ydinaseella. Freemanin asevalikoima kasvaa pelin edetessä. Se koostuu tavallisista tuliaseista sekä myös hieman scifi-tyyppisistä aseista. Gordon voi käyttää myös kranaatteja savustaakseen vihollisia pois erilaisista muodostelmista. Vastaavasti viholliset kykenevät samaan. Peli sisältää myös ystävällisiä ei-pelattavia hahmoja kuten tutkijoita, jotka avaavat ovia sekä vartijoita, jotka antavat tulitukea. Gordon liikkuu välillä myös vanhalla kuljetusvaunulla ja hän joutuu toisinaam ratkomaan fysiikkaan ja liikkeeseen perustuvia pulmia.


title: Black Mesa (videopeli)

text: Moninpelin pelimekaniikat ovat pääosin samoja kuin yksinpelissä. Moninpeli on perinteistä deathmatch-tappelua jossa ainoa tavoite on tappaa muita pelaajia saaden pisteitä. Eniten pisteitä saanut pelaaja, (riippuen palvelimen antamasta pisterajoituksesta) voittaa pelin. Voittaa voi myös olemalla ensimmäinen tulostaulukossa aikarajan loputtua. Pelaajat syntyvät sorkkaraudan sekä pistoolin kanssa, muut aseet etsitään taistelutantereelta. Pelaaja voi itse muokata hahmoaan ja valittavia hahmoja ovat muun muassa tutkijat ja "HECU"-sotilaat. 2016 ilmestynyt "Crossfire Update" oli erittäin moninpelipainotteinen ja lisäsi paljon uutta sisältöä moninpeliin. Päivitys toi mukana vanhasta pelistä tutun Crossfire-kartan.


title: Black Mesa (videopeli)

text: Pelin päähenkilö Gordon Freeman on 27-vuotias, MIT:ssa koulutuksensa suorittanut filosofian tohtori. Hän väitteli tutkinnon erittäin tiheiden elementtien läpi teleporttauksesta. Gordon ei puhu pelissä, mutta ääntelee ottaessaan vastaan osumia tai koskettaessaan tulta tai muuta satuttavaa materiaalia. Gordon eroaa huomattavasti muista ammuntapelisarjojen päähahmoista kuten Duke Nukemista, Doomguyista tai Master Chiefistä., sillä tämä ei ole huippukoulutettu sotilas vaikka onkin saanut tarvittavan perehdytyksen eri aseisiin Black Mesan tiloissa.


title: Black Mesa (videopeli)

text: Pelissä nähdään myös alkuperäisen pelin jatko-osassa "Half-Life 2" esiintyviä hahmoja, kuten Isaac Kleiner ja Eli Vance. Myös Gordonin hyvä ystävä Barney Calhoun mainitaan pelissä.


title: Black Mesa (videopeli)

text: Peli sijoittuu kuvitteelliseen Black Mesan tutkimuskeskukseen New Mexicossa. Black Mesa rakennettiin noin 1950-luvulla, jolloin Yhdysvaltain asevoimat rakensi joukon huippusalaisia, strategisesti tärkeitä ydinohjussiiloja New Mexicon autiomaahan. Neuvostoliiton romahdettua ja kylmän sodan päätyttyä siiloilla ei enää ollut sotilaallista merkitystä, minkä takia Yhdysvaltain hallitus muutti entisen sotilastukikohdan tutkimuslaitokseksi. Hylättyjä siiloja laajennettiin ja niihin rakennettiin valtava määrä tutkimustiloja ja muita rakennelmia.


title: Black Mesa (videopeli)

text: Black Mesa on jaettu seitsemään erilliseen alueeseen, joista jokaisella on oma, tarkkaan määritelty tehtävänsä: A-osa on vanhan ja käyttämättömän osan päälle rakennettu koulutuskeskus, jossa laitoksen työntekijöille annettiin hologrammihahmojen avulla ruumiillista koulutusta; B-osassa oli jäähdytysnestevarastolaitos; C-osassa sijaitsee tutkimuslaitoksen keskeisimpien kokeiden kannalta välttämättömät koetilat ja ohjauslaitokset; D-osassa sijaitsevat Black Mesan toimistotilat; luonnontieteisiin erikoistuneessa E-osa on edistynyt biologinen tutkimuslaitos ja Xen-ulottuvuudesta tuotuja muukalaisolentoja varten suunniteltu bioholviosasto; F-osassa sijaitsee Black Mesan tarkkaan vartioitu Lambda-tutkimusosasto, jossa suoritetaan tutkimuslaitoksen huippusalaiset kaukosiirtokokeet; ja G-osa käsittää Black Mesan padot ja kanavajärjestelmät.


title: Black Mesa (videopeli)

text: Black Mesan tutkimustyö on erikoistunut miltei jokaiseen tunnettuun tieteenalaan, mukaan lukien biotekniikkaan, perinnöllisyystieteeseen, kemiaan, robotiikkaan ja teoreettiseen fysiikkaan. Monien työntekijöiden tietämättä laitoksessa suoritettiin myös salaisia kokeita, jotka usein liittyivät uudenlaisiin ase- ja puolustusjärjestelmiin sekä kokeelliseen kaukosiirtoon. Kokeiden salaisen ja onnettomuusalttiin luonteen vuoksi Black Mesan turvahenkilöt oli koulutettu tarkastamaan tutkijat useita kertoja ennen kokeiden aloittamista ja avustamaan heitä mahdollisen onnettomuuden tapahtuessa. Black Mesan turvatoimet olivat erittäin tiukat, ja niihin lukeutui muiden muassa valvontakameroita, panssariovia ja jopa liiketunnistimilla varustettuja, katosta laskeutuvia konekivääripesäkkeitä.


title: Black Mesa (videopeli)

text: Lambda-osastolla on toimintakykyinen kaukosiirrin, jonka avulla tutkijat kykenevät luomaan hetkellisen, ulottuvuuksien välisen yhteyden maapallon ja Xeniksi nimetyn ulottuuvuden välille. Tällöin HEV-pukuihin pukeutuneet tutkijat kykenevät siirtymään Xeniin ja tutkimaan ulottuvuutta ja sen ekosysteemiä. Toisinaan tutkijat toivat Maahan Xenin eläimistöä ja sijoittivat ne E-osan bioholvikokonaisuuden ”eläintarhaan”; muille työntekijöille uskotellaan, että olennot olisivat peräisin Maapallon tutkimattomilta alueilta. Tutkijat onnistuivat tuomaan Xenistä Maapallolle myös suuren joukon erilaisia kiteitä, mukaan lukien näyte 3883:n, jota sittemmin käytetään suurta tuhoa aiheuttaneessa "myötävärähtelysarja" -onnettomuudessa.


title: Black Mesa (videopeli)

text: Pelin loppuosa tulee sijoittumaan Xen-ulottuvuuteen joka on saatavilla ilmaisena päivityksenä sen valmistuessa.


title: Black Mesa (videopeli)

text: "Black Mesa" alkaa pitkällä esittelykohtauksella, jossa 27-vuotias tutkija Gordon Freeman matkustaa modernin junanvaunun kyydissä maanalaisen Black Mesan tutkimuslaitoksen läpi. Kohtauksen aikana pelaaja näkee tutkimuslaitoksen työntekijöiden työskentelyä ja hänelle esitellään tuleva peliympäristö. Junavaunu pysähtyy C-osan rautatieasemalle ja turvahenkilö päästää Freemanin ulos junasta.


title: Black Mesa (videopeli)

text: Junamatkan päätyttyä Freeman saapuu työpaikalleen ja pukeutuu panssaroituun HEV-pukuunsa, minkä jälkeen hän osallistuu koekammio c/33-a:ssa suoritettavaan kokeeseen. Koekammiota tarkkailevat tutkijat ilmoittavat hänen tehtäväkseen työntää kide vastakappalespektrometriin. Kun Freeman työntää kiteen laitteseen, vastakappalespektrometri ylikuormittuu ja kide aiheuttaa ”myötävärähtelysarjana” tunnetun tieteellisen ilmiön. Tutkijat eivät kykene sammuttamaan laitetta, minkä seurauksena kristallin läheisyydessä oleva Freeman kaukosiirtyy Xen-nimiseen ulottuvuuteen. Lyhyen hetken ajan Freeman näkee Xenin erilaisia elämänmuotoja, kunnes hän palaa takaisin maapallolle ja menettää tajuntansa.


title: Black Mesa (videopeli)

text: Kun Freeman herää, myötävärähtelysarja on raunioittanut koko tutkimuslaitoksen ja useimmat Freemanin työtovereista ovat kuolleet. Freeman poistuu koekammiosta ja onnettomuudesta selviytyneet tutkijat kehottavat häntä poistumaan laitoksesta ja pyrkimään maanpinnalle. Freeman huomaa, että myötävärähtelysarja on avannut Maan ja Xenin välille yhteyden, jonka kautta Xenistä peräisin olevat muukalaisolennot kykenevät ilmestymään laitoksen sisätiloihin. Koska olennot käyttäytyvät vihamielisesti ja hyökkäävät kohtaamiensa Black Mesan työntekijöiden kimppuun, Freeman joutuu puolustamaan itseään. Hän kohtaa myös lisää onnettomuudesta selviytyneitä henkilökunnan jäseniä.


title: Black Mesa (videopeli)

text: Gordonille kerrotaan Yhdysvaltain asevoimien lähettäneen paikalle "Hazardous Environment Combat Unit" -erikoisyksikön, jonka tehtävänä on taistella muukalaisolentoja vastaan. Pian kuitenkin ilmenee, että sotilaille on myös annettu käsky tuhota kaikki Black Mesan työntekijät, jotta nämä eivät voisi kertoa myötävärähtelysarjan jälkiseurauksista tai Black Mesan salaisista tutkimuksista. Freeman joutuu taistelemaan sotilaita vastaan, minkä jälkeen yksinäinen tutkija kertoo hänelle, että vain Black Mesan Lambdan tutkijat voivat ratkaista onnettomuuden.


title: Black Mesa (videopeli)

text: Freeman pyrkii Lambda-osastolle, mutta hänen tehtäväänsä vaikeuttavat Xenin muukalaiset ja "Hazardous Environment Combat Unitin" sotilaat. Kun Freeman saapuu ohjussiiloon, hän kohtaa valtavan lonkerohirviön, jonka hän joutuu tappamaan voidakseen jatkaa matkaansa tutkimuslaitoksessa. Lonkerohirviön kuoltua Freeman käynnistää Black Mesan hylätyn rautatien ja matkustaa tutkimuslaitoksen halki laukaisukeskukseen, missä hänen täytyy laukaista avaruusraketti. Tieteilijöiden mukaan raketin laukaiseminen kykenee kumoamaan myötävärähtelysarjan vaikutukset.


title: Black Mesa (videopeli)

text: Pyrkiessään pois laitoksesta Freeman joutuu taisteluun erikoisyksikön sotilaita vastaan ja jää kahden "HECU"-sotilaan vangiksi. He yrittävät tappaa Freemanin paiskaamalla hänet jätemurskaimeen, mutta Freeman pakenee ja tunkeutuu Black Mesan jätteidenkäsittelylaitokseen. Sieltä Freeman joutuu E-osan bioholviosastolle, minne Black Mesan tutkijat ovat vanginneet Xenin eläimistöä ennen onnettomuutta. Freeman pelastaa kolme tutkijaa, jotka päästävät hänet tutkimuslaitoksesta ulos maanpinnalle, missä sijaitsee ainoa jäljellä oleva reitti Lambda-osastolle.


title: Black Mesa (videopeli)

text: Black Mesan ulkopuolella Freeman liikkuu miinakenttien, kalliokielekkeiden ja raunioituneiden rakennelmien halki. Samalla hän huomaa tutkimuslaitoksen muuttuneen sotilaiden ja muukalaisten väliseksi taistelutantereeksi, ja että tapettujen sotilaiden ja menetetyn kaluston määrän kasvaessa "H.E.C.U." on saanut käskyn vetäytyä Black Mesasta, ja pyrkii iskemään ilmaiskuilla. Freemanin lähestyessä Lamdba-osastoa hän käyttää sotilaiden hylkäämiä varusteita tilatakseen ilmaiskun, jonka avulla hän kykenee tunkeutumaan osastolle johtavaan tunneliin.


title: Black Mesa (videopeli)

text: Tunnelissa Freeman liikkuu Black Mesan kanavajärjestelmän halki, minkä jälkeen hän saapuu Lamdba-osastolle. Siellä Freeman käynnistää osaston generaattori järjestelmän ja kohtaa tieteilijöitä, joiden mukaan Freemanin aikaisemmin laukaisema raketti ei kyennyt sulkemaan Maan ja Xenin välistä yhteyttä. He kertovat jonkinlaisen Xenissä asuvan voimakkaan muukalaisolennon ylläpitävän yhteyttä, joten ainoa keino ratkaista onnettomuus on surmata tämä olento. Tutkijat siirtävät Freemanin Xeniin Lambda-osaston salaisen kaukosiirtimen avulla ja peli päättyy tähän.


title: Black Mesa (videopeli)

text: "Black Mesan" kehittäminen käynnistyi hieman sen jälkeen, kun vuoden 2004 marraskuussa Valve julkaisi "n", jota mainostettiin Source-pelimoottorille käännettynä "Half-Lifen" ”digitaalisesti uudistettuna” versiona. Monien alkuperäisen pelin ystävien pettymykseksi "Half-Life: Source" ei kuitenkaan hyödyntänyt paljoakaan Sourcen mahdollistamaa fysiikan mallinnusta eikä edes uudistanut alkuperäisen pelin grafiikkaa, vaan lähinnä paranteli pelin heijastus- ja valaistustehosteita enemmän "Half-Life 2":n tyylisiksi. "Black Mesan" suunnittelu ja kehitys etenivät nopeasti, ja vuonna 2005 peli voitti Mod DB:n ”vuoden lupaavimman "Half-Life 2" -modin” palkinnon. Palkinto toi pelille laajaa huomiota pelimaailmassa, minkä seurauksena Valve Corporationin edustajat ottivat yhteyden pelin kehitysryhmään ja pyysivät heitä jättämään sanan ”Source” pois nimestä, jotta ihmiset eivät luulisi sen olevan Valven tekemä. Modin nimi vaihdettiin pelkäksi "Black Mesaksi" eikä pelin kehityksestä enää julkaistu uusia uutisia.


title: Black Mesa (videopeli)

text: Yli vuotta myöhemmin, 28. marraskuuta 2006, "Black Mesan" kehitysryhmä esitteli uudistetun pelin kotisivuston, jonne oli lisätty runsaasti uusia kuvakaappauksia pelin aseista, hahmomalleista ja ympäristöistä sekä lyhyitä musiikkinäytteitä Joel Nielsenin säveltämästä ääniraidasta. 25. tammikuuta 2007 "Black Mesa" voitti toistamiseen Mod DB:n ”vuoden lupaavimman "Half-Life" -modin” palkinnon. Pelintekijöiden mukaan "Black Mesa" on ”edennyt toiselle kehitysvaiheelle” ja muutamat pelin kentistä ovat miltei valmiita. Pelin esittelyfilmissä näkyi ”Anomalous Materials-”, ”Blast Pit-”, ”Residue Processing-”, ”Lambda Core-” ja ”Surface Tension” -tasojen alueita.


title: Black Mesa (videopeli)

text: 6. kesäkuuta 2006 pelin kotisivuston keskustelualue joutui murtautujan ilkivallan kohteeksi ja se jouduttiin sulkemaan, jolloin yli 3 500 käyttäjätiliä sekä kaikki viestit tuhoutuivat. 17. kesäkuuta keskustelualue uudelleenkäynnistettiin, mutta jo seuraavan päivän, 18. kesäkuuta, aikana keskustelupalsta joutui uudestaan ilkivallan kohteeksi. Nykyisin keskustelualue on turvallisuussyistä yhdistetty GamerNoden keskustelupalstan kanssa.


title: Black Mesa (videopeli)

text: 30. marraskuuta 2008 julkaistiin pelin toinen esittelyfilmi, pari viikkoa laajan mediajulkaisun jälkeen. Traileri esittelee monia paikkoja valmiilta näyttävästä pelistä, ja sen lopussa ilmoitettiin julkaisuajankohdaksi vuosi 2009.


title: Black Mesa (videopeli)

text: Joulukuussa 2009 pelin sivustolla ilmoitettiin, että peli ei ehdi vuoden 2009 puolelle. Pelin kehitysversion saanut Australian "Pc PowerPlay" -lehti kuitenkin kehui peliä ja sen kehitystä.


title: Black Mesa (videopeli)

text: Seuraavien vuosien aikana peli voitti vähäisempiä tunnustuksia ja palkintoja.


title: Black Mesa (videopeli)

text: Sivuston viimeistelyä vaille valmis Wiki julkaistiin kokonaisena 24. tammikuuta 2010. Saman vuoden maaliskuussa ryhmä myös luopui yhteistyöpelin kehityksestä. Ryhmä julkaisi uutisen, että hanke on aikataulussa, mutta ilmoitti ettei julkaisupäivämäärää julkaista ennen kuin hankkeen lähestyessä loppuaan.


title: Black Mesa (videopeli)

text: Vuoden 2011 maaliskuussa pelin ääniraita saatiin valmiiksi. Se aiottiin julkaista pari viikkoa ennen itse pelin julkaisua.


title: Black Mesa (videopeli)

text: Modi ilmestyi 14. syyskuuta 2012 ladattavaksi netistä.


title: Black Mesa (videopeli)

text: Vuonna 2015 Black Mesan kehittäjäryhmä (myöhemmin Crowbar Collective) ilmoitti että Black Mesa ilmestyy itsenäisenä pelinä Steamissä.


title: Black Mesa (videopeli)

text: 5. toukokuuta 2015 Black Mesa ilmestyi Early Acces -versiona Steamissä. Isoin ero modiin on uusi, lisätty moninpeli.


title: Dangerous Toys (albumi)

text: Dangerous Toys on samannimisen yhtyeen debyyttialbumi vuodelta 1989. Levyltä julkaistiin kaksi singleä, "Teas'N, Pleas'N" ja "Scared".


title: Dangerous Toys (albumi)

text: Levyn kappale "Scared" on omistettu rock-muusikko Alice Cooperille.


title: Dangerous Toys (albumi)

text: Kaikki kappaleet säveltänyt Dangerous Toys ja sanoittanut Jason McMaster, ellei toisin mainittu.


title: Eurasier

text: Eurasier on saksalainen pystykorvainen koirarotu. Suomessa kanta on noin 1200 yksilöä.


title: Eurasier

text: Eurasier on keskikokoinen ja tasapainoisesti rakentunut koira. Sillä on keskipitkä karhea karva. Eurasier voi olla melkein minkä värinen tahansa. Vain maksanruskea, valkoinen ja valkokirjava eivät ole rotumääritelmässä hyväksyttyjä. Urosten säkäkorkeus on 52–60 cm, ihanteellinen säkäkorkeus on 56 cm. Narttujen säkäkorkeus on 48–56 cm, kun ihanteellinen koko on 52 cm.


title: Eurasier

text: Eurasier on itsevarma, rauhallinen ja sillä on korkea ärsytyskynnys. Se on pidättyväinen vieraita kohtaan ja samalla voi olla arka, mutta vihaisuus eivät kuulu rodun luonteenpiirteisiin. Eurasier ei hauku turhasta. Se soveltuu hyvin seurakoiraksi kaupunkiasuntoon ja perheeseen jossa on lapsia. Eurasier ei ole pelkkä ulkokoira. Se on suhteellisen helppo koulutettava eri harrastuslajeihin. Rotumääritelmän mukaan eurasierilla ei ole riistaviettiä, mutta sitä kuitenkin esiintyy joillain yksilöillä. Toisin kuin esimerkiksi chow chow, eurasier ei valitse yhtä isäntää, vaan tottelee kaikkia perheenjäseniä.


title: Eurasier

text: Rodun alkuperä juontuu saksaan, jossa Julius Wipfel, Charlotte Baldamus ja pieni ryhmä muita innokkaita halusi luoda rodun, jossa yhdistyisivät chow chow'n ja wolfspitzin parhaat ominaisuudet. Vuonna 1960 syntyi ensimmäinen chow chow'n ja wolfspitzin risteytys. Tätä uutta rotua kutsuttiin wolfchow'ksi. Kaksitoista vuotta myöhemmin wolfchow risteytettiin samojedinkoiran kanssa, minkä myötä syntyi eurasieriksi kutsuttu uusi rotu. FCI hyväksyi eurasierin rotumääritelmän vuonna 1973. Ensimmäiset eurasierit tuotiin Suomeen 1980-luvun lopulla.


title: Eurasier

text: Perinnöllisinä sairauksina eurasiereilla on esiintynyt lonkkavikaa, vuonna 1987-9/2007 tutkituista (252) 29,7%:lla. Lisäksi rodulla on esiintynyt tutkituista (147) 10,2%:lla muutoksia kyynärnivelissä. Turkki harjataan noin kerran viikossa. Metallikampa on paras apuväline. Turkki pestään tarvittaessa ja se kannattaa kuivata hiustenkuivaajalla, jotta ei tule hotspot:teja. Silloin ihoon tulee kuuma ja kostea läikkä, joka aiheuttaa kirvelyä ja kuumotusta.


title: Petit basset griffon vendéen

text: Petit basset griffon vendéen on ranskalainen koirarotu, joka on suosittu seura- ja näyttelykoirana ympäri maailman. Sen alkuperäinen käyttötarkoitus metsästyskoirana on kuitenkin säilynyt hyvin näihin päiviin asti.


title: Petit basset griffon vendéen

text: Petit basset griffon vendéen on matalaraajainen, vahva ja pitkärunkoinen koira. Säkäkorkeus on 34–38 cm, yhden sentin poikkeama on sallittu. Koiralla on suora ja kiinteä selkä, lihaksikas lantio ja lanne. Rintakehän on oltava aika syvä, mutta ei liian leveä. Raajojen on oltava suorat, lihaksikkaat ja vahvaluustoiset, mutta suhteutettuna koiran kokoon. Rotu muistuttaa ulkonäöltään grand basset griffon vendéeniä, mutta siitä on jalostettu kooltaan pienempi ja muilta mittasuhteiltaan kevyempi.


title: Petit basset griffon vendéen

text: Petit basset griffon vendéenin kuono on tylppä ja kalloa pidempi. Kuonon ympärillä sillä on tuuheat viikset ja parta. Kirsun väri on musta; ruskea sallitaan ainoastaan valko-oransseilla yksilöillä. Silmät ovat melko suuret ja väriltään tummat, eivätkä kulmakarvat saa peittää silmiä. Korvat ovat pitkät ja taipuisat, mutta melko kapeat ja ohuet sekä pitkäkarvaiset. Ne ovat kiinnittyneet silmien tason alapuolelle. Häntä on sapelimainen, tyvestä paksu, ja koiran liikkuessa se on ylväästi pystyssä. Koira liikkuu nopeasti esimerkiksi metsässä "loikkimalla"; liikkeet ovat hyvin vapaat ja vaivattomat.


title: Petit basset griffon vendéen

text: Karvapeite on karkeaa ja pitkähköä, ei villavaa tai silkkistä. Korvissa ja kuonossa voi olla pehmeämpää karvaa. Väritykseltään rotu voi olla yksivärinen harmaa, kaksivärinen tai kolmivärinen. Kaksiväriset vaihtoehdot ovat valkoinen ja musta, musta ja kellanruskea sekä valkoinen ja oranssi. Kolmivärinen koira on väriltään kellanruskea, jossa on musta mantteli ja valkoisia läiskiä. Lisäksi hyväksytään kellanruskea mustin karvankärjin, hiekanruskea mustin karvankärjin sekä hiekanruskea mustin karvankärjin ja valkoisin läiskin. Näistä perinteisesti käytetyt nimitykset ovat riistanväri, sudenväri, mäyränväri ja villisianväri.


title: Petit basset griffon vendéen

text: Petit basset griffon vendéen on luonteeltaan reipas, seurallinen, valpas, ystävällinen ja älykäs. Nämä otukset ovat uteliaimpia basset-rotuisia koiria. Koiralla on myös soinnikas haukku, jolla se ottaa osaa ihmisperheensä keskusteluun. Rotumääritelmässä petit bassetia kuvataan sanoin "paholainen maastossa, enkeli kotioloissa". Nämä ovat bassetit erittäin hyviä seuralaisia aktiiviselle luonnossa liikkujalle.


title: Petit basset griffon vendéen

text: Rotu on peräisin Ranskasta, missä on hyvin rikas ja vanha metsästyskulttuuri. Sen juuret ulottuvat vuosisatojen taakse, jolloin metsästys ja koirien jalostus oli paljolti kuninkaallisten, aatelisten ja papiston huvia. Rodun syntypaikka on Länsi-Ranskassa sijaitseva Vendéen maakunta, josta ovat lähtöisin kaikki tämän ajokoirarodun neljä eri muunnosta. Kaksi niistä on bassetkokoa (petit bassetin lisäksi grand basset griffon vendéen), suurin grand griffon vendéen ja lisäksi keskikokoinen briquet griffon vendéen.


title: Petit basset griffon vendéen

text: Petit basset griffon vendéen on jalostettu käyttötarkoituksen ja työskentelymaaston mukaan, sillä rodun kotimaakunnan alueella tarvittiin karkea- ja tuuheakarvaisia koiria. Niiden hidas ajotapa sopii jäniksien ja kanien metsästykseen karussa, tiheän aluskasvillisuuden peittämässä maastossa. Yleensä bassetit metsästivät ajueissa, ja ne ovat olleet peräänantamattoman metsästyskoiran maineessa. Alun perin niitä käytettiin ajometsästykseen, mutta jo 1800-luvulla petitejä alettiin esitellä myös koiranäyttelyissä, joka sekin oli vain ylempiarvoisten ihmisten vapaa-ajan viihdykettä.


title: Petit basset griffon vendéen

text: Alkuaikoina bassetpentueet olivat hyvin epäyhteinäisiä: saman pentueen pennut saattoivat olla hyvin erikokoisia ja karvanlaatu vaihteli huomattavasti. Jalostuksen myötä alkoi kehittyä rotu, jolla on kaksi eri kokomuunnosta, pieni- ("petite taille") ja suurikokoinen ("grande taille") basset griffon vendéen. Näillä kahdella rodulla oli pitkään sama rotumääritelmä, lukuun ottamatta raajojen suoruutta ja kokoa. Grandilla tuli olla suorat eturaajat ja korkeutta 38–42 cm, kun taas petiteillä hyväksyttiin myös käyrät eturaajat ja korkeutta 34–38 cm. Ajan myötä rotumääritelmä ei enää sopinut tarkoitukseensa, sillä petitit olivat liian raskasrunkoisia ja matalaraajaisia grandin mittasuhteilla. Siksi ne väsyivät helposti työskennellessään. Niinpä vuonna 1976 molemmille kokomuunnoksille hyväksyttiin omat rotumääritelmät, jotta rotujen erot korostuisivat. Vuotta myöhemmin astui voimaan rotujen risteytyskielto.


title: Petit basset griffon vendéen

text: Basset griffon vendéenien leviäminen muualle Eurooppaan kiihtyi 1970-luvulla, ja myös Yhdysvaltoihin ensimmäiset rodun edustajat vietiin 1970-luvulla. Suomeen ensimmäinen basset griffon vendéen tuli vuonna 1977 Englannista.


title: Petit basset griffon vendéen

text: Petit basset griffon vendéeneitä rekisteröidään Suomessa 50–90 yksilöä vuodessa. Määrä vaihtelee vuosittain, mutta 2000-luvulla rekisteröintimäärä on ollut jo aika paljonkin yli 50 yksilön, parhaimmillaan 107 koiraa (2007). Yhteensä koiria on noin 500–600. Rodun suosio lisääntyy vuosi vuodelta ja joka vuosi petit-pentueita syntyy useita. Niiden kysyntä on kasvanut niin näyttely- kuin metsästysihmisten parissa. Ne ovat lisänneet suosiotaan myös maailmalla. Petitit ovatkin suosituin Vendéen maakunnan roduista Ranskan ulkopuolella.


title: Petit basset griffon vendéen

text: Rodussa ei ole havaittavissa näkyvää jakautumista näyttely- ja käyttökoiriin, sillä näyttelykoirat voivat yhtä hyvin olla kunnostautuneita metsästyspuuhissa. Kuitenkaan useasti metsällä käyvät koirat eivät välttämättä pärjää näyttelyissä yhtä hyvin kuin koirat, jotka ovat enemmän ulkonäköön pohjautuvan jalostuksen tuotetta. Suomessa monet basseteista ovat vain seurakoirina, mutta harrastustoimintaa on yhä enemmän. Suosituimmat lajit ovat pienriistan metsästys ja metsästyskokeista MEJÄ (metsästyskoirien jäljestäminen) sekä DRAJ (dreevereiden ajokoe), mutta myös jonkin verran agilityn ja tottelevaisuuskoulutuksen (toko) harrastajia löytyy. Suurin harrastusmuoto on koiranäyttelyissä käyminen, ja joka vuosi useat petit basset griffon vendéenit saavat näyttelyvalion arvoja. Suomalaiset koirat saavat varsin paljon myös muiden maiden valion arvoja.


title: Petit basset griffon vendéen

text: MEJÄ-kokeiden tarkoituksena on tarkastella koiran kykyä jäljittää haavoittuneen riistaeläimen jälkiä. Bassetit soveltuvat hyvin tähän koemuotoon tarkan ja suhteellisen rauhallisen jäljestämistavan ansiosta. Bassetit voivat kilpailla myös mäyräkoirien ajokokeessa (MÄAJ) mäyräkoirien ajosäännöillä, koska ne kuuluvat FCI:n roturyhmään 6 eli ajaviin koiriin. Basseteilla on nykyään sallittua ajattaa vain jänistä ja kettua. Luontaisen metsästysviettinsä ansiosta näistä koirista on löytynyt hyviä edustajia kyseiseen lajiin.


title: Petit basset griffon vendéen

text: Rotu ei ole turkkinsa puolesta kovinkaan vaativa hoidettava. Sen hoidoksi riittää säännöllinen harjaaminen sekä nyppiminen pari kertaa vuodessa. Karvapeite ei takkuunnu kovin helposti, joten basset ei vaadi yhtä paljon harjausta kuin esimerkiksi spanielit. Näyttelyihin riittää koiran siistiminen ja peseminen, sillä luonnollisen näköinen turkki on rodulle ominainen. Pesu kannattaa suorittaa noin viisi päivää ennen näyttelyä, jotta turkki ei tunnu liian pehmeältä ja silkkiseltä.


title: Petit basset griffon vendéen

text: Jos koiran korvat ovat ahtaat, ne saattavat vaatia erityistä huomiota. Korvalehden sisäpuolelle kasvavat karvat pitää nyppiä säännöllisesti ja jos korvat ovat likaiset, ne on puhdistettava 2–3 viikon välein. Jos korvat ovat puhtaat, ei niitä tarvitse puhdistaa turhaan. On muistettava, että metsästyskoirana petit basset griffon vendéenin on saatava myös päivittäistä liikuntaa ja toimintaa tarpeeksi.


title: Petit basset griffon vendéen

text: Suomessa petit basset griffon vendéenillä on tavattu jonkin verran lyhytraajaisille roduille tyypillistä kyynärluun kasvuruston ennenaikaista sulkeutumista. Viime vuosina suomalaisilla petiteillä on havaittu myös epilepsiaa ja vakavaa niskakipusyndroomaa. Niskakipusyndrooma on nuorten koirien sairaus ja sen ilmenemismuoto ja vaikeusaste vaihtelevat suuresti. Joillakin koirilla saattaa olla lieviä kiputiloja niskan alueella, toisilla taas tila on todella kivulias ja aiheuttaa toistuvia tautipurkauksia. Sairastumisikä on noin 6–18 kuukautta. Hoitona vaivaan käytetään kortisonia, joka auttaa kipuun tehokkaasti. Sairaus on perinnöllinen, eli se kulkee suvussa ja siihen altistuu siten helposti.


title: Urkumusiikki

text: Urkumusiikki on uruille sävellettyä tai sovitettua kirkko- tai taidemusiikkia. Tunnetuin lajityyppi on barokin ajan pohjoissaksalainen koulukunta, jota edustavat säveltäjät Dietrich Buxtehude ja Johann Sebastian Bach. Uuden musiikin parissa uruille on säveltänyt paljon muun muassa Olivier Messiaen.


title: Liikkuva linna (elokuva)

text: Liikkuva linna () on Studio Ghiblin vuonna 2004 ensi-iltansa saanut animaatioelokuva, joka pohjautuu Diana Wynne Jonesin kirjaan "Liikkuva linna". Kehutun ja palkitun elokuvan on ohjannut Hayao Miyazaki. Se kertoo hattukaupassa työskentelevästä Sophie-tytöstä. Tämä kohtaa sattumalta velho Howlin, jonka huhutaan syövän nuorten neitojen sydämiä.


title: Liikkuva linna (elokuva)

text: Elokuvan musiikista vastasi säveltäjä Joe Hisaishi. Tunnuskappaleen laulaa Chieko Baishō, Sophien japanilainen ääninäyttelijä. Useissa maissa Sophien ääninäyttelijänä toimii kaksi eri henkilöä, toinen nuorelle Sophielle ja toinen vanhalle, mutta Suomessa ja Japanissa Sophien ääni on toteutettu yhdellä näyttelijällä.


title: Liikkuva linna (elokuva)

text: Hatuntekijä Sophie on vastuuntuntoinen ja kaunis 18-vuotias tyttö, joka pitää itseään rumana ja pyörittää kuolleen isänsä hattukauppaa. Ollessaan kerran matkalla leipomoon tapaamaan sisartaan Lettietä Sophie kohtaa sattumalta salaperäisen velhon nimeltä Howl, joka tykästyy häneen heti. Tämä saa Turhamaisuuden noidan mustasukkaiseksi, sillä noita halajaa Howlin sydäntä itselleen. Myöhemmin samana iltana noita saapuu Sophien hattukauppaan ja kiroaa Sophien muuttamalla tämän vanhaksi naiseksi. Koska kirous estää Sophieta kertomasta tilanteestaan kenellekään, hän päättää lähteä omille teilleen. Matkalla Sophie ystävystyy tunteisiin kykenevän linnunpelättimen kanssa ja nimeää tämän Naurispääksi. Naurispää johdattaa Sophien lopulta Howlin linnaan.


title: Liikkuva linna (elokuva)

text: Linnan sisälle päästyään Sophie tapaa tulidemoni Calciferin, joka toimii linnan energianlähteenä ja huomaa Sophien olevan kirottu. Calcifer tarjoutuu murtamaan kirouksen vastineeksi siitä, että Sophie auttaa puolestaan häntä rikkomaan hänen ja Howlin välillä olevan loitsun, joka kahlitsee hänet linnaan. Seuraavana aamuna Markl, Howlin nuori oppipoika, tulee alakertaan ja alkaa tehdä taikajuomia ja loitsuja Howlin tukijoille. Hän hämmentyy Sophien läsnäolosta, mutta päättää olla heittämättä Sophieta ulos linnasta ja alkaa tarinan edetessä rakastaa tätä kuin isosiskoa. Kun Howl ilmestyy paikalle, Sophie ilmoittaa olevansa linnan uusi siivooja, koska hän ei ole eläissään nähnyt likaisempaa paikkaa. Sophie alkaa pikkuhiljaa tottua linnassa vallitsevaan elämänmenoon ja saa tietää, että linnan etuovi on maaginen portaali, joka johtaa useisiin eri paikkoihin.


title: Liikkuva linna (elokuva)

text: Sophien kotimaa on tällä välin joutunut sodan partaalle (tilanne muistuttaa toista maailmansotaa) naapurivaltionsa kanssa, koska kyseisen valtion kruununprinssi Justin on kadonnut selittämättömästi. Sota alkaa hiipiä vähitellen myös Sophien lähipiiriin. Howl saa kuninkaalta kutsun, jossa tämä määrää Howl omaksumat monet henkilöllisyydet osallistumaan sotaan. Howl kuitenkin pelkää hovin velhoa ja entistä ohjaajaansa, Madame Sulimania, ja saa ajatuksen lähettää Sophien Sulimanin puheille suojuksenaan taikasormus sekä naamioitunut Howl. Sophien on määrä esittää Howlin äitiä ja ilmoittaa Sulimanille, millainen pelkuri Howl on ja että tästä ”ei olisi mitään hyötyä”. Palatsissa Sophie kohtaa Sulimanin astmaattisen koiran, Heenin, ja luulee tätä valeasuiseksi Howliksi. Sophie tapaa myös Turhamaisuuden noidan, joka karkotettiin hovista monta vuotta sitten ja joka on nyt tullut hakemaan itselleen jälleen hovin tukea. Tuen sijaan Suliman antaa noidalle rangaistuksen imemällä kaikki tämän voimat ja muuttaen tämän näin harmittomaksi vanhaksi naiseksi, joka ei muista juuri mitään omasta menneisyydestään. Siitä huolimatta noita käyttäytyy edelleen erittäin pakkomielteisesti Howlia kohtaan. Suliman kertoo Sophielle, että Howl kokee samanlaisen kohtalon, jollei tämä tee osaansa sodassa. Sophie esittää kiihkeän vastalauseensa, jolloin Turhamaisuuden noidan loitsu heikkenee hetkellisesti tytön sanoissa olevan rakkauden vuoksi. Suliman käsittää Sophien tunteet Howlia kohtaan ja saa pienimuotoisen voiton löydettyään viimein jonkun, josta Howl itsekin välittää. Howl saapuu pelastamaan Sophieta naamioituneena kuninkaaksi. Hänen valeasunsa kuitenkin paljastuu, kun oikea kuningas saapuu paikalle. Hän pakenee mukanaan entinen Turhamaisuuden noita ja Heen. Howlin antama taikasormus ohjaa Sophien Calciferin luo, mutta Suliman ryhtyy jäljittämään Sophieta löytääkseen Howlin.


title: Liikkuva linna (elokuva)

text: Sophie saa tietää, että Howl muuttuu säännöllisesti linnunkaltaiseksi olennoksi puuttuakseen sodan kulkuun, mutta että tämän on jokaisen muodonmuutoksen myötä yhä vaikeampi muuttua takaisin ihmiseksi. (Tulee ilmi, että kuka tahansa moisen muodonmuutoksen tekevä velho voi ajautua lopulta hulluuteen.) Howl osoittaa Sophielle kiitollisuutensa muuttamalla linnan niin, että se vie heidät Sophien vanhaan kotiin. Howl lisää myös linnan oviportaaliin uuden kohteen, joka vie hänen omaan lapsuudenkotiinsa. Hän antaa sen lahjaksi Sophielle. Kävellessään Howlin kanssa tämän lapsuuden maisemissa Sophie muuttuu yhtä mittaa takaisin nuoreksi ja vanhaksi, kunnes hän väliaikaisesti jää nuoreen muotoonsa (mutta säilyttää hopeisen tukkansa). Sophie pelkää Howlin valmistautuvan jättämään heidät, koska velho tietää, ettei hän pian pysty enää palaamaan takaisin ihmiseksi. Yllättäen pommittaja-alus lentää Howlin kodin yli, mutta Howl onnistuu lamauttamaan sen. Hänen täytyy kuitenkin jättää Sophie linnaan palatessaan itse takaisin sodan melskeeseen. Pian sen jälkeen Sophien äiti vierailee talossa ja tunnistaa Sophien tämän iäkkäästä hahmosta huolimatta. Äiti ja tytär kokevat iloisen jälleennäkemisen. Todellisuudessa Sophien äiti on kuitenkin joutunut Sulimanin kiristyksen alaiseksi ja jättää velhon määräysten mukaisesti taloon pussin, jonka sisällä on ”piipittävä ötökkä”. Entinen Turhamaisuuden noita huomaa pussin ja tuhoaa ötökän nopeasti heittämällä sen Calciferin suuhun. Valitettavasti Calcifer sairastuu syötyään ötökän, eikä pysty enää kätkemään linnaa, kun Markl avaa yhden linnan ikkunoista päästääkseen noidan tupakansavun ulos.


title: Liikkuva linna (elokuva)

text: Muutamia tunteja myöhemmin vihollisalus ryhtyy mattopommittamaan kaupunkia sillä aikaa, kun Sulimanin kätyrit valtaavat Sophien hattukaupan. Howl saapuu paikalle juuri ajoissa suojelemaan kauppaa pommeilta. Hän vetää vartijat kaupasta pois sillä välin, kun Sophie ja Calcifer siirtävät linnan erämaahan. Sophie vie Calciferin pois linnasta tuhotakseen linnan taian ja katkaistakseen sen kaikki yhteyden kaupunkiin, jotta Howlin ei tarvitsisi jatkuvasti suojella heitä. (Tässä vaiheessa Sophie on muuttunut nuoreksi miltei pysyvästi.) Sophie ja Markl asettavat Calciferin linnan raunioille ja luovat linnasta pienemmän version voidakseen sitten lähteä pelastamaan Howlia. Valitettavasti entinen Turhamaisuuden noita huomaa Haurun sydämen Calciferin liekeissä (kun Calcifer on ensin selittänyt, että hän tarvitsee aina osan jostakusta voidakseen tehdä voimakkaita taikoja) ja sieppaa sen. Pelastaakseen noidan palovammoilta Sophie heittää noidan ja Calciferin päälle vettä. Calcifer sammuu ja linnan jäännökset romahtavat maahan, minkä seurauksena Sophie ja Heen putoavat jyrkänteen reunan yli ja joutuvat eroon Marklista ja noidasta. Noita pitelee käsissään yhä hädin tuskin hohtavaa Calciferia.


title: Liikkuva linna (elokuva)

text: Sophie purskahtaa itkuun uskoen tappaneensa sekä Calciferin että Howlin, koska näiden elämät olivat nivoutuneet yhteen. Sophien nyyhkyttäessä Howlin sormus alkaa osoittaa kohti Howlin linnan oven jäännöksiä. Sophie ei kuitenkaan huomaa sitä ennen kuin Heen herättää hänen huomionsa. Sophie kävelee oven läpi vastahakoinen Heen perässään ja löytää itsensä Howlin menneisyydestä. Siellä Sophie näkee, miten nuori Howl sieppaa tähdenlentona putoavan Calciferin käteensä. Howl ja Calcifer tekevät sopimuksen, minkä jälkeen Howl nielaisee Calciferin. Sitten Calcifer ilmestyy esiin Howlin rinnasta pojan sydän mukanaan. Sophie joutuu takaisin nykyisyyteen, mutta ennen lähtöään hän huutaa Howlille ja Calciferille tietävänsä keinon auttaa heitä. Hän lisää, että heidän tulisi etsiä hänet tulevaisuudessa. Howl ja Calcifer katselevat hämmentyneinä, kun maa nielaisee Sophien ja tätä seuraavan pienen koiran. Heen opastaa aikaan ja tilaan eksyneen sekä maata kohti putoavan Sophien takaisin nykyhetkeen usuttaen tätä kiirehtimään ennen kuin heidän kulkemansa käytävä romahtaa.


title: Liikkuva linna (elokuva)

text: Nykyisyyteen palannut Sophie löytää Howlin, joka on menettänyt ihmismuotonsa. Sophie käsittää Howlin odottaneen häntä koko tämän ajan. Kun Sophie ja Howl palaavat takaisin toisten luokse, Howl muuttuu takaisin ihmiseksi. Sophie anoo entistä Turhamaisuuden noitaa palauttamaan Howlin sydämen takaisin. Saatuaan Calciferin hyväksynnän Sophie asettaa pienen maanittelun jälkeen sydämen takaisin Howlin rintaan. Vaikka Howl ei ole vielä ehtinyt palata tajuihinsa, Calcifer palaa takaisin alkuperäiseen hahmoonsa ja lentää pois. Nyt kun Calcifer on poissa, linnan jäännökset alkavat liukua jyrkännettä alas vieden koko porukan mukanaan. Naurispää joutuu miltei uhraamaan henkensä pysäyttääkseen liu’un. Sophie suutelee Naurispäätä kiitokseksi, jolloin linnunpelätin muuttuu kadonneeksi prinssi Justiniksi. Eräs noita oli kironnut Justinin linnunpelättimeksi, kunnes tämä saisi suudelman tosirakkaudeltaan.


title: Liikkuva linna (elokuva)

text:
Tähän mennessä Sophie on saanut nuoren hahmonsa pysyvästi takaisin (hopeista tukkaa lukuun ottamatta). Howl virkoaa tajuttomuudestaan ja nousee istumaan tuntien välittömästi palautetun sydämensä aiheuttaman taakan. Howl on kuitenkin iloinen nähdessään Sophien jälleen ja kommentoi tämän hopeisia hiuksia. Vaikka prinssi Justin on oppinut rakastamaan Sophieta, hän käsittää Sophien rakkauden kuuluvan Haurulle ja lähtee tekemään sodasta lopun. Samoin tekee myös Suliman, joka on käyttänyt Heeniä hyväkseen vakoillakseen Sophieta, Howlia ja kumppaneita. Calcifer palaa takaisin, sillä omien sanojensa mukaan hän ikävöisi kaikkia, jos lähtisi heidän luotaan. Myöhemmin yleisö näkee Howlin, Sophien ja muut uudessa lentävässä linnassa, jota Calcifer hoitaa nyt vapaasta tahdostaan. Kaukana linnan alapuolella pommikoneet ovat palaamassa kotiin sodan päätyttyä. Elokuvan lopuksi Markure ja Heen leikkivät linnan nurmella Calciferin valvoessa heitä samalla, kun entinen Turhamaisuuden noita istuu tuolissa ystävällisen isoäidin tavoin. Howl ja Sophie suutelevat toisiaan linnan keulassa sijaitsevalla parvekkeella.
Suomenkielisen ääninäyttelyn on ohjannut Pekka Lehtosaari, jota kuullaan myös trailerin kertojana.


title: Liikkuva linna (elokuva)

text:
Diana Wynne Jonesin kirjassa, johon elokuva perustuu, Haurun nimi on Howl. Nimi Hauru tulee siitä, kun Howl kirjoitetaan japanilaisilla kirjoitusmerkeillä. Elokuvan suomalaisessa käännoksessä nimi on kuitenkin pidetty Hauruna.
Lisäksi Turhamaisuuden noidan englanninkielinen nimi, Witch of the Waste, tarkoittaa alun perin Erämaan noitaa.